Tövbekarlar Yarışıyor : Rancangan Realiti TV Keagamaan Turki Yang 'Luar Biasa' Formatnya

Populariti rancangan realiti TV nampaknya masih mampu bertahan, dengan pelbagai judul baru diterbitkan bagi menggantikan rancangan-rancangan yang sudah tidak lagi diudarakan.

Kita di Malaysia juga pernah mengalami fenomena serupa menerusi populariti rancangan seperti Akademi Fantasia, namun sambutannya agak menurun sekarang sebelum ledakan rancangan realiti TV yang mahu melahirkan pendakwah mula mendapat sambutan.

Di kebanyakan negara, siri realiti TV bercorak keagamaan merupakan satu perkara yang dianggap biasa diwujudkan. Ada banyak rancanganmenampilkan pendakwah agama Kristian, Yahudi dan Islam cuba diketengahkan bagi menarik minat penonton mendekati agama.

Namun hanya satu rancangan di Turki yang berani mencuba sesuatu yang agak luar biasa pertandingannya.

Jika majoriti rancangan realiti TV memaparkan pendakwah cuba menarik masyarakat kepada agama anutan mereka, sebuah rancangan Turki bernama 'Tövbekarlar Yarışıyor' atau terjemahannya 'Penitents Complete' memaparkan persaingan antara pendakwah berlainan agama.

Diterbitkan oleh saluran televisyen di Turki Kanal T Televizyonu dengan tarikh tayangan sekitar dijangkakan dalam tahun 2009, format rancangan ini mudah untuk difahami.

Empat orang pendakwah melibatkan seorang paderi ortodoks Kristian, seorang rabbi Yahudi, seorang sami Buddha dan seorang Imam Muslim akan berentap menambat hati 10 orang individu atheist melalui dakwah yang berkesan - dengan harapan di akhir cabaran, mereka akan menemui agama.

Cabarannya jelas - setiap seorang pendakwah perlulah sekurang-kurangnya berjaya untuk membuka hati seorang individu atheist bagi 'memenangi' cabaran tersebut.

Sekiranya gagal tanpa berjaya membawa seorang pun individu atheist itu kembali kepada agama...sudah pastilah pendakwah itu secara peribadinya akan berdepan rasa malu yang sukar dijangkakan.

Pasti anda tertanya-tanya selain agama baru - apa lagi ganjaran yang menanti pemenang?

Kenal T menamakan hadiah utama untuk setiap individu yang terbuka menerima mana-mana agama; tiket bagi melawat lokasi-lokasi utama agama yang mereka anuti. Ini bermakna sekiranya peserta itu memilih Islam, dia akan dibawa menyertai program ziarah di Mekah, Arab Saudi.

Untuk penganut baru Kristian - dia akan diterbangkan khas ke Vatican City. Seandainya dia memilih agama Buddha, peserta itu akan ditaja untuk melawat Tibet sementara bagi yang memilih agama Yahudi, dia akan ke Jerusalem, Palestin bagi menyaksikan sendiri pusat agama baru beliau.

Selepas pengumuman berkenaan rancangan tersebut beserta tawaran hadiahnya dilakukan , lebih 200 orang yang mengaku mereka tidak percaya akan kewujudan Tuhan menghadiri uji bakat bagi mencuba nasib mereka.

Saringan terhadap semua peserta dilakukan sebaik mungkin bagi mengelakkan kehadiran peserta yang hanya berpura-pura hadir kononnya mahu menerima agama, sebaliknya lebih berminat untuk pergi melancong.

Ekoran isu tersebut, sebuah jawatankuasa pemilihan yang dianggotai oleh 8 orang pakar ilmu7  teologi ditugaskan untuk menyaring semua bakal peserta, dengan tarikh tutup penyertaan ditetapkan pada 5 Julai 2009.

Kesemuanya dinilai berdasarkan kepada ketelusan mereka serta kebenaran tentang kepercayaan mereka selama ini, bagi memastikan kesemuanya datang daripada golongan atheist tulen.

10 yang terpilih pula akan senantiasa diawasi dan dipantau perubahan pegangan mereka oleh jawatankuasa sama sepanjang pertandingan berlangsung, bagi memastikan kesedaran yang mereka peroleh datang secara ikhlas dan bukanlah hanya sekadar lakonan semata-mata.

Kekangan terhadap perjalanan rancangan ini mula hadir selepas kerajaan Turki menerusi Ketua Hal Ehwal Agama Islam negara tersebut, mengumumkan bahawa semua Imam yang dilantik tidak dibenarkan sama sekali menyertai pertandingan tersebut.

Pendapat ini ditentang oleh penerbit yang menyifatkan tindakan kerajaan Turki mengeluarkan larangan tersebut, merupakan satu kesalahan yang menghalang usaha murni mereka menyatupadukan masyarakat berbilang agama.

Ekoran formatnya yang sejak mula lagi penuh kontroversi, tidak mengejutkan bahawa usaha untuk menerbitkan rancangan tersebut yang ketika itu sudah mula rancak berdepan lebih banyak kritikan.

Bukan setakat masyarakat Muslim Turki menyuarakan ketidakpuashatian mereka atas usaha penerbit, yang disifatkan mahu menerbitkan sesuatu yang tidak sesuai dengan tradisi masyarakat mereka.

Malahan beberapa orang pemimpin tertinggi agama Yahudi sendiri mengeluarkan kenyataan mengutuk rancangan tersebut.

Menurut pandangan mereka apa yang cuba dibawakan oleh 'Tövbekarlar Yarışıyor' melalui konsep dakwahnya bertentangan dengan ajaran Yahudi yang tidak membenarkan penawaran ganjaran, desakan halus atau paksaan kepada orang bukan Yahudi untuk menerima agama mereka.

Selain itu mereka juga mengkritik format rancangan realiti TV yang cuba digunakan, dilihat sebagai satu usaha yang hanya mempermainkan nilai agama sehingga meletakkan agama ebagai satu bentuk hiburan yang ada daya penarik.

Bagi sesetengah pihak lain yang mempunyai kritikan berbeza, mereka mengkritik format rancangan itu sebagai salah satu usaha sulit kerajaan Turki mahu memburukkan persepsi orang ramai terhadap golongan atheist; cuba digambarkan sebagai individu hilang arah sehingga memerlukan bantuan untuk kembali ke jalan yang lurus.

Kerajaan Turki menafikan dakwaan tersebut, menyifatkan penerbit rancangan itu dan Kanal T cuba menuding jari ke arah pihak lain selepas usaha mereka mula berdepan jalan buntu.

Produksi 'Tövbekarlar Yarışıyor' terhenti selepas cemuhan demi cemuhan lantang disuarakan walaupun 10 orang peserta sudah terpilih.

Walaupun sudah lebih 10 tahun kontroversi itu melanda Turki, sehingga kini rancangan itu disebut-sebut sebagai usaha yang berjaya memulakan perubahan pemikiran orang Turki untuk menerima perbezaan agama oleh penyokongnya.

Bagi pengkritiknya pula, mereka melihat titik noktah rancangan itu sebagai satu kejayaan, kerana rancangan itu haruslah dilihat sebagai satu usaha untuk menjenamakan semula agama sebagai satu bentuk hiburan, yang sepatutnya sejak awal tidak dimulakan langsung.

Teruk-teruk rancangan realiti pendakwah di Malaysia sekalipun dari segi kontroversinya, kini anda tahu di Turki idea yang lebih teruk pernah cuba dilaksanakan penerbitannya.

Find God, win a trip to Mecca (or Jerusalem, or Tibet)


Bagaimana Lelaki Ini Hidup Selama 133 Hari Di Lautan Seorang Diri

Poon Lim, seorang pemuda warganegara China adalah seorang krew kapal Inggeris semasa Perang Dunia II yang dalam perjalanan dari Cape Town ke Suriname (tanah jajahan milik Belanda di Amerika Selatan) sebelum meneruskan pelayaran ke New York. Malangnya, kira dua pertiga perjalanan pasukan tentera Jerman telah memintas kapal yang dinaikinya dan sepasang peluru torpedo telah menenggelamkan kapalnya dalam dua minit.

Dilahirkan di Hainan, China, Poon Lim bersekolah, tidak seperti anak-anak lain seusianya. Dia mampu bersekolah hasil bantuan abang-abangnya yang menghantar wang hasil dari pekerjaan mereka di kilang.

Pada usia 16 tahun, ayahnya percaya bahawa kehidupan akan lebih baik di tempat lain. Kerana takut Poon Lim akan dipaksa menyertai pasukan ketenteraan untuk memerangi orang Jepun yang sedang menyerang China pada ketika itu, ayahnya telah menyuruhnya menyertai salah seorang abangnya menaiki kapal barangan Britain untuk bekerja sebagai krew kabin.

Kapal yang dinaiki Poon Lim, Ben Lomond, adalah kapal bersenjata tetapi bergerak perlahan dan belayar sendirian. Disebabkan itu, kapal ini menjadi sasaran mudah bagi pihak Jerman.

Poon Lim adalah satu-satunya lelaki dari 53 orang yang terselamat dalam serangan itu. Poon Lim bernasib baik kerana sempat mengambil satu jaket keselamatan kerana dia sememangnya tidak pandai berenang. Selepas kira-kira 2 jam terapung di air, dia ternampak sebuah rakit keselamatan (dipercayai milik kapal Ben Lomond yang dinaikinya).

Rakit kayu itu mempunyai beberapa tin biskut, sebotol air 40 liter, coklat, sebungkus gula pasir, beberapa suar, dua periuk dan lampu suluh. Poon Lim pada mulanya bergantung hidup dengan meminum air dan memakan makanan yang ada di rakit tersebut, tetapi kemudiannya terpaksa memancing dan menadah air hujan dengan kanvas.

Dia tidak pandai berenang dengan baik dan akan mengikat tali dari rakit ke pergelangan tangannya sebagai langkah keselamatan sekiranya dia jatuh ke laut. Dia mengambil wayar dari lampu suluh dan membuatnya menjadi cangkuk ikan, dan menggunakan tali rami sebagai tali pancing.

Dia juga mencabut paku dari papan di rakit kayu dan membengkokkannya untuk dijadikan sebagai cangkuk untuk menangkap ikan yang lebih besar. Apabila dia menangkap seekor ikan, dia akan memotongnya dengan pisau yang diperbuat dari tin biskut dan mengeringkannya di atas rakit agar tahan lama.

Pernah suatu ketika, ribut besar melanda dan merosakkan ikan dan mengotori airnya. Poon Lim yang ketika itu dalam kelemahan, berjaya menangkap burung dan meminum darahnya untuk terus hidup.

Sekiranya terlihat jerung, dia tidak akan turun berenang. Sebaliknya, dia akan merancang untuk menangkap ikan tersebut. Dia menggunakan bahagian tersisa burung yang dibunuhnya sebagai umpan. Teknik tersebut berjaya apabila jerung tersebut memakan umpan tersebut. Lim Poon meletakkan tangannya di bawah kain kanvas sebelum berjaya menangkap jerung tersebut.

Di atas rakit, jerung itu telah menyerangnya jadi dia menggunakan bekas air yang diisi separuh dengan air laut sebagai senjata. Setelah menundukkan jerung itu, Poon Lim memotongnya dan menyedut darah dari hati jerung tersebut. Ketika itu, hujan tidak turun sudah berhari-hari dan dia kehabisan air. Maka, darah tersebut telah menghilangkan dahaganya.

Dia kemudian menghiris siripnya dan membiarkannya kering di bawah sinar matahari untuk membunuh kuman-kuman padanya dan memastikan lebihan daging ikan tersebut boleh bertahan lebih lama.

Di atas rakit tersebut, Poon Lim mendapat sunburn, mabuk laut dan penderitaan menonton kapal berlalu pergi tanpa mahu menyelamatkannya. Kapal pengangkut kapal terbang dan kemudian pasukan rondaan Tentera Laut AS pernah melintas namun Poon Lim berpendapat bahawa kerana dia orang Cina, mereka tidak menawarkan bantuan.

Malah, dia turut mengatakan bahawa kapal U-Boat Jerman juga pernah datang berhampiran dengan rakit yang menjadi tempat tinggalnya, tetapi tidak menawarkan sebarang bantuan padanya.

Poon Lim menghitung hari-harinya dengan mengikat simpul dengan tali, tetapi setelah menghabiskan begitu lama di laut dia memutuskan bahawa tidak ada gunanya menghitung hari dan mula menghitung bulan penuh. Namun, setelah 133 hari di laut, 3 nelayan Brazil akhirnya menemui rakit itu dan menyelamatkannya.

Dia telah kehilangan berat badan sebanyak 9kg dan menghabiskan empat minggu di hospital tetapi berjaya pulih sepenuhnya. Hingga hari ini tidak ada mana-mana individu yang menghabiskan masa lebih lama di laut di rakit sepertinya. Seperti yang dikatakan Poon Lim dalam catatannya sebelum kematiannya, "Saya harap tidak ada yang harus memecahkannya".

Raja George VI telah menganugerahkan British Empire Medal (BEM) kepadanya dan Tentera Laut Diraja memasukkan kisahnya ke dalam manual teknik bertahan hidup.

Selepas perang, Poon Lim memutuskan untuk berhijrah ke Amerika Syarikat, tetapi kuota untuk pendatang Cina telah tercapai. Namun, kerana kemasyhurannya dan bantuan Senator Warren Magnuson, dia mendapat kelulusan khas dan akhirnya memperoleh kewarganegaraan Amerika Syarikat.


Ini Bagaimana Biji Epal Boleh Membunuh

Umum tahu bahawa buah epal adalah sangat berkhasiat dan mempunyai pelbagai kebaikan termasuklah antioksida, vitamin dan juga serat.

Ia sangat sesuai dijadikan snek dan juga jus untuk menambahkan lagi nutrien seharian.

Akan tetapi, ramai yang tidak tahu bahawa biji epal mengandungi sebatian tumbuhan yang dikenali sebagai amygdalin, yang boleh memberi kesan toksik kepada tubuh badan manusia.

Amygdalin bertindak sebagai bahagian pertahanan kimia kepada biji dan tidak berbahaya apabila biji-biji itu berada dalam keadaan utuh.

Namun apabila biji ini dikunyah atau hancur, amygdalin yang terkandung akan merosot dan bertukar menjadi hidrogen sianida (HCN).

Dalam dos yang tinggi, ini boleh menjadi sangat beracun dan mampu membunuh.

Amygdalin wujud dalam jumlah yang agak tinggi dalam biji bagi buah-buahan dalam keluarga Rosaceae, termasuklah epal, badam, aprikot, pic dan ceri.

Sianida terkenal sebagai salah satu racun paling membunuh dengan sejarah pembunuhan besar-besaran dan juga perang kimia.

Malah, terdapat "pil bunuh diri" yang juga dikenali sebagai pil sianida yang digunakan pada Perang Dunia Kedua. Pil ini mengandungi sianida yang mana apabila ditelan, akan menyebabkan kematian yang pantas.

Ketika WW2, Jeneral Nazi Jerman Erwin Rommel dipaksa untuk membunuh diri dengan memakan pil sianida selepas terlibat dalam cubaan membunuh Adolf Hitler pada 20 Julai 1944.

Sianida berfungsi dengan mengganggu bekalan oksigen sel dan dos yang tinggi boleh membunuh manusia dalam masa beberapa minit sahaja.

Gejala-gejala ringan melibatkan keracunan sianida termasuklah cemas, sakit kepala, pening dan kekeliruan.

Keracunan akut boleh menyebabkan sawan, sesak nafas, gemetar, kekejangan, peningkatan degupan jantung, kegagalan pernafasan, tekanan darah rendah, yang mana semua ini boleh membuatkan seseorang tidak sedarkan diri.

Dalam beberapa kes teruk, ia boleh menyebabkan koma dan maut.

Jika terselamat, individu tersebut pasti akan mengalami kerosakan pada jantung dan otak.

Jumlah sianida untuk membuatkan seseorang itu keracunan adalah bergantung kepada berat badan individu dan kanak-kanak mempunyai risiko yang lebih tinggi.

Untuk lebih tepat, 0.5 hingga 3.5 miligram sianida per kilogram badan manusia boleh menyebabkan keracunan. Sebagai contoh jika berat anda 100 kilogram, maka sianida yang diperlukan untuk menyebabkan keracunan adalah antara 50 dan 350 miligram.

Namun ia bergantung kepada toleransi badan seseorang dan juga jenis epal itu sendiri.

Jumlah amygdalin dalam epal adalah berbeza-beza, bergantung kepada jenis epal dan persekitaran tempat ia ditanam.

Jika anda termakan beberapa biji epal, jangan risau anda mungkin tidak akan terbunuh.

Ini kerana biji-biji ini mempunyai lapisan pelindung yang kuat yang melindungi amygdalin di dalamnya.

Malah, lapisan pelindung biji yang kuat ini tahan terhadap enzim pencernaan dan biji epal dapat melalui sistem pencernaan tanpa sebarang kerosakan.

Ia hanya boleh membunuh jika anda memakan biji epal yang telah dihancurkan dalam jumlah yang banyak.

Menurut sebuah kajian pada tahun 2015, jumlah amygdalin dalam 1 gram biji epal berkisar antara 1 hingga 4 miligram, bergantung kepada jenis epal.

Namun, jumlah sianida yang boleh diperoleh dari biji-biji ini adalah lebih rendah dan dos membunuh bagi hidrogen sianida adalah sekitar 50 hingga 300 miligram.

Bagi setiap 1 gram biji epal, ia berpotensi mengeluarkan 0.6 miligram hidrogen sianida dan ini bermakna seseorang itu perlu memakan 83 hingga 500 biji epal hancur untuk mengalami keracunan sianida akut.

Walaupun tidak boleh membunuh, para saintis mengesahkan bahawa kandungan amygdalin dalam biji epal adalah tinggi dan memakannya boleh mencetuskan kebimbangan.


Lelaki Ini Berjaya Tipu Google Maps Sehingga Menyebabkan Kesesakan

Di Malaysia, aplikasi Waze dan Google Maps merupakan dua daripada aplikasi navigasi popular rakyat Malaysia yang boleh dimuat turun dan digunakan secara percuma. Lebih menarik, selain menunjukkan arah perjalanan, kedua-dua aplikasi ini berupaya menunjukkan keadaan trafik semasa kepada pengguna.

Bagaimanakah aplikasi-aplikasi ini mengumpulkan data keadaan trafik semasa di sesuatu jalan? Semuanya daripada informasi yang "diberi" oleh pengguna sendiri. Perkara ini pernah kami tulis satu ketika dahulu dalam artikel Bagaimana Google Maps Mengetahui Keadaan Lalu-Lintas Dengan Tepat?.

Pada aplikasi Google Mapps, untuk keadaan trafik yang lancar, kebiasaannya warna hijau digunakan. Bagi jalan yang sesak pula, warna merah digunakan. Persoalannya, seberapa tepatkah keadaan lalu-linta yang diberikan? Adakah maklumat ini boleh dimanipulasi?

Artis Simon Weckert berjalan di jalan raya di Berlin sambil menarik troli merah di belakangnya. Ke mana sahaja beliau pergi, peta dalam aplikasi Google Maps akan menunjukkan kesesakan lalu lintas yang sesak.

Akibat daripada tindakannya ini, pengguna aplikasi Google Maps akan melihat garis merah tebal yang menunjukkan kesesakan di jalan tersebut walaupun realitinya tidak ada kesesakan lalu lintas sama sekali.

Bagaimanakah keadaan ini berlaku? Setiap telefon pintar (berjumlah 99buah kesemuanya) yang diletakkan dalam troli itu akan dibuka aplikasi Google Maps, menghasilkan ilusi seolah-olah terdapat 99 buah kenderaan (pengguna) yang menggunakan jalan tersebut.

Dengan membuat tindakan ini, beliau berjaya menghasilkan trafik ilusi yang seterusnya mempengaruhi kenderaan lain untuk mengelakkan daripada menggunakan laluan tersebut. Hal ini disebabkan oleh algoritma Google Maps yang akan membuat penukaran laluan navigasi sekiranya jalan sedia ada terlalu sesak.

Ironinya, tindakannya ini seterusnya telah mengakibabkan kesesakan sebenar di laluan lain pula memandangkan pemandu akan mengelakkan menggunakan laluan tersebut dan menggunakan laluan alternatif.

Mungkin ada antara pembaca menyangka bahawa ini merupakan satu lagi prank yang akan menyusahkan orang ramai bukan?

Tidak! Simon Weckert dalam satu temuramah menyatakan bahawa tindakannya ini bukanlah untuk memanipulasi sistem navigasi dalam aplikasi Google Maps, sebaliknya untuk membuat orang ramai berfikir mengenai ruang yang begitu banyak kita berikan untuk kenderaan persendirian.

Selain itu, beliau ingin orang ramai berfikir mengenai kemungkinan-kemungkinan yang boleh terjadi pada teknologi-teknologi yang kita sentiasa bergantung harap.

Untuk melakukan eksperimen ini, Simon Weckert menyewa 99 telefon pintar (kesemuanya peranti Android) dan membeli 99 kad sim untuknya secara dalam talian. Beliau akan menghabiskan satu atau dua jam di setiap tempat, berjalan kehadapan dan belakang secara berulang-ulang di jalan untuk membuat ilusi kesesakan lalu lintas.

"Peta itu bukan wilayah/kawasan... tetapi versi lain dunia realiti", katanya memetik kata-kata ahli semantik Alfred Korzybski. Eksperimen ini juga ingin membuka matka orang ramamai mengenai data.

Gambar, senarai, grafik dan peta yang mewakili data tersebut semuanya adalah tafsiran dan tidak ada yang disebut sebagai data neutral. Data selalu dikumpulkan untuk tujuan tertentu, oleh sekumpulan orang, teknologi, wang, perdagangan dan kerajaan untuk diterjemahkan kepada apa yang mungkin disampaikan.

Peta-peta itu adalah wilayah mereka sendiri, realiti objektif mereka sendiri dan bukan hanya mencerminkan dunia nyata tetapi cabang daripadanya. Simon Weckert menunjukkan kepada kita semua bagaimana data dan peta dapat mempengaruhi dunia yang ingin mereka buat.

Data tidak objektif dan peta itu sendiri mempunyai bias atau berat sebelah, dapat digodam dan dimanipulasi. Kebanyakan kita terlalu fokus pada data untuk melihatnya sebagai objektif dan bebas tafsiran. Akibatnya, kita sering mengabaikan proses untuk mendapatkan data tersebut dan andaian bahawa data tersebut menggambarkan perkara sebenar yang berlaku.

Walau bagaimanapun, eksperimen ini juga tidak lari daripada kontroversi. Sekiranya aliran trafik ini begitu mudah dimanipulasi oleh seorang individu, adakah terdapat kemungkinan ia disalahgunakan oleh penjenayah untuk merancan perkkara tidak baik?


Apa Sebenarnya Fungsi Screensaver?

Tidak dapat dinafikan ramai yang mengimbau kenangan tahun 1990-an apabila melihat gambar di atas, kan? Bagi generasi masa kini pastinya bingung dan tidak dapat memahami apa yang berada di sebalik gambar ini.

Ia merupakan salah satu daripada screensaver yang digunakan secara meluas pada satu ketika dahulu dan masih digunakan pada hari ini tetapi untuk tujuan berlainan.

Tanpa mengetahui apa sebenarnya fungsi screensaver, kebanyakan daripada kita menggunakannya untuk tujuan hiburan.

Walaupun begitu, tidak ramai yang tahu apakah fungsi sebenar screensaver dan mengapa ia dipanggil sebagai "screensaver".

Kebanyakan daripada monitor komputer satu ketika dahulu mempunyai tiub sinar katod (CRT), yang memaparkan gambar ke skrin menggunakan fosfor.

Namun, bagi monitor CRT terutamanya monokrom, ia akan menghadapi masalah jika sesuatu imej yang sama dipaparkan terlalu lama.

Fosfor yang digunakan untuk menghasilkan piksel di layar, akan bersinar pada kadar yang tetap namun sekiranya gambar tertentu dibiarkan terlalu lama, fosfor boleh meninggalkan kesan di kaca monitor dan fenomena dikenali sebagai burn-in.

Perubahan warna akibat sinaran fosfor ini akan menyebabkan permukaan kaca CRT berubah dan kemudiannya dapat dilihat sebagai gambar samar yang menutupi apa sahaja yang dipaparkan di monitor.

Untuk menghindarkan perkara ini daripada berlaku, para pengaturcara komputer mencipta fail imej bergerak yang dinamakan sebagai screensaver, yang akan bertindak secara automatik apabila skrin anda tidak aktif terlalu lama.

Dengan pengaktifan screensaver ini, skrin anda tidak lagi akan memaparkan imej yang sama pada tempoh yang terlalu lama. Dan sebab itulah ia dinamakan sebagai "screensaver" atau "penyelamat skrin" kerana ia menghindarkan skrin anda daripada rosak.

Disebabkan kemajuan dalam teknologi komputer dan paparan, CRT tidak lagi popular dan digantikan dengan paparan kristal cecair (LCD).

LCD bukan sahaja lebih kecil, ringan dan lebih cekap tenaga, ia juga berfungsi tanpa fosfor jadi anda tidak perlu bimbang tentang masalah burn-in ini.

Walaupun screensaver tidak lagi "menyelamatkan" banyak skrin pada hari ini, ia masih seronok dilihat dan digunakan.

Malah, ia lebih menyeronokkan berbanding dahulu kerana grafik adalah lebih komplek dan kita dihidangkan dengan banyak pilihan di internet.

Nilai hiburan adalah salah satu daripada beberapa sebab utama mengapa screensaver bertahan sekian lama.

Satu lagi sebab mengapa ia masih digunakan adalah keselamatan siber.

Sebilangan screensaver moden meminta anda memasukkan kata laluan untuk mendapatkan kembali akses ke komputer anda, jadi ini boleh mencegah komputer anda daripada akses yang tidak diingini ketika anda meninggalkan komputer.

Malah, sesetengah syarikat mengkehendaki pekerja mereka menggunakan screensaver untuk tujuan ini.

Bagi syarikat-syarikat lain, fungsi screensaver adalah sebagai alat penjenamaan atau komunikasi.

Jika semua pekerja menggunakan screensaver yang sama, ia mewujudkan rasa identiti, yang juga dapat dilihat oleh pelanggan ketika mereka berkunjung.

Syarikat, terutama perniagaan runcit, yang memiliki komputer di kawasan yang dapat diakses oleh pelanggan sering memaparkan screensaver yang mempromosikan perniagaan atau produk mereka.

Screensaver korporat juga boleh dikemas kini dengan notis penting dan maklumat berkaitan yang lain.


Bagaimana Jepun Hasilkan Balak Tanpa Tebang Pokok - Daisugi

Jepun adalah sebuah negara yang unik, terutamanya daripada aspek gaya hidup atau budayanya yang sentiasa mementingkan kesempurnaan. Kehebatan orang Jepun yang sentiasa mengejar kecemerlangan dan kesempurnaan sememangnya sudah tertanam lama dalam budaya mereka.

Sebahagian daripada kita mungkin sudah tahu apa itu bonsai, sebuah konsep kesenian Jepun yang sudah berusia ribuan tahun dimana pokok kecil yang dipotong dan dijaga rapi agar rupa bentuknya menyerupai sebuah pokok besar. Namun, pernahkah anda dengar mengenai "Daisugi"?

Walaupun konsepnya seakan-akan sama dengan bonsai, ianya mempunyai hasil dan tujuan yang bebeza.

Organisasi Makanan dan Pertanian Pertubuhan Bangsa-Bangsa Bersatu (FAO) baru-baru ini menganggarkan bahawa kira-kira 13 juta hektar hutan dunia hilang kerana penebangan hutan setiap tahun. Kehilangan bersih kawasan hutan tahunan antara tahun 2000 dan 2005 sahaja adalah 7.3 juta hektar (bersamaan dengan kerugian bersih 0.18 peratus hutan dunia).

Terdapat pelbagai sebab pembalakan berlaku antaranya pembukaan kawasan pertanian (seperti ladang kelapa sawit), pembukaan penembatan baharu dan sebagainya. Namun, sumber kayu itu sendiri juga merupakan sebab utama pembalakan kerana harganya yang begitu mahal.

Agak menyedihkan kerana pokok yang memerlukan puluhan atau ratusan tahun hanya memerlukan masa yang singkat untuk ditebang. Adakah alternatif atau solusi untuk teknik pembalakan masa kini?

Jika diterjemahkan secara literalnya, daisiugi bermaksud "platform pokok cedar". Ianya dipercayai sebagai teknik abad ke-14 atau ke-15 yang menawarkan pendekatan perhutanan yang cekap, lestari dan menakjubkan.

Kaedah ini berasal dari Kyoto dan melibatkan pemangkasan dahan cedar Kitayama sehingga pucuk dan kemudiannya bahagian yang tersisa ini mampu tumbuh kembali secara lurus menegak ke atas dari bahagian atas pokok ini umpama sebuah "platform"".

Dengan kaedah daisugi ini, penebang tidak perlu menebang keseluruhan pokok untuk mendapatkan kayu sebaliknya hanya menebang bahagian atas pokok, menjadikan struktur pangkal dan akarnya kekal utuh.

Teknik ini membolehkan pokok ini kekal tumbuh dan menghasilkan lagi sumber kayu balak selepas beberapa tahun. Oleh itu, satu pokok boleh menghasilkan sumber kayu-kayan secara berulang-ulang kali kerana walaupun sudah ditebang bahagian atasnya, pokok tersebut masih hidup dan boleh berterusan menghasilkan kayu.

Walaupun daisugi sebagian besar digunakan di kebun atau bonsai hari ini, teknik ini asalnya dikembangkan untuk mengatasi kekurangan  permintaan untuk taruki, sejenis kayu lurus dan sangat panjang. Kerana bahagian atas pokok cedar Kitayama dapat ditebang setiap 20 tahun (yang lebih cepat daripada dengan kaedah lain) teknik ini semakin popular.

Teknik ini awalnya diciptakan oleh masyarakat di wilayah Kitayama. Kaedah ini digunakan untuk menyelesaikan masalah kekurangan anak benih. Terdapat hanya sedikit kawasan tanah rata di wilayah ini dan penanaman pokok di lereng curam terbukti sangat sukar.

Akibatnya, teknik daisugi dicipta bagi memungkinkan para penanam pokok untuk mengurangi jumlah penanaman semula dan pada masa yang sama menghasilkan kayu yang lebih padat dalam masa yang singkat.

Dengan menggunakan kaedah ini, kayu yang dihasilkan adalah 140% lebih lebih fleksibel daripada kayu cedar biasa dan 200% lebih kuat dan tumpat. Dalam erti kata lain, kayu yang dihasilkan melalui teknik ini cukup kuat untuk kegunaan pembuatan bumbung rumah dan bentuknya yang lurus menjadikannya tahan serangan puting beliung.

Walau bagaimanapun, saban tahun populariti teknik menebang pokok seperti ini semakin menurun. Hari ini, pokok cedar jenis ini kebanyakannya tumbuh di kebun yang dijaga rapi kerana penampilannya yang langsing dan elegan.

Pada masa kini, sekiranya anda ke Kyoto, anda boleh melihat pokok-pokok yang ditebang menggunakan teknik ini masih lagi hidup dan sudah bersaiz gergasi. Pokok-pokok tua itu dahulunya pernah menjadi sumber kayu balak untuk 200 - 300 tahun sebelum "berhenti" menghasilkan kayu baru.


Kenapa Kerajaan Singapura Membayar Suami Isteri RM9,000 Untuk Berasmara?

Berbanding dengan negara-negara Asia Tenggara lain, sistem kesihatan dan kelahiran bayi baru lahir di Singapura merupakan antara yang terbaik, bukan saja daripada segi fasiliti malahan daripada segi faedah yang diperolehi.

Sistem berbentuk komprehensif telah berjaya dibentuk kerajaan Singapura sebagai jaringan keselamatan sosial semua kelahiran warga tempatan di situ, bagi melindungi aset generasi baru mereka sejak awal.

Walaupun begitu, dengan banyak tawaran dana berbentuk wang ringgit yang disalurkan secara subsidi kepada mereka - warga Singapura dilihat tetap enggan untuk menimang cahaya mata disebabkan oleh banyak faktor. Kenapa?

Pada tahun 1993, kerajaan Singapura memperkenalkan akta The Education Endowment Scheme Act of 1993, memulakan skim simpanan yang dikenali dengan nama Edusave bagi membantu warga Singapura menampung kos pendidikan anak-anak mereka.

Bermula seawal usia 7 tahun, setiap warga Singapura akan dibukakan secara automatik akaun Edusave di mana kerajaan Singapura akan menyumbang geran secara tahunan ke dalam setiap akaun secara percuma.

Pada tahun 2019 jumlah geran tahunan setiap individu bernilai SGD230 dan SGD290 untuk pelajar rendah dan menengah.

Dana terkumpul ini dijamin kadar dividen 2.5% setiap tahun dan boleh digunakan hanya untuk kegunaan pendidikan. Lebihan dana dalam akaun seandainya berbaki akan dibawa ke hadapan bagi pendidikan tertiari.

Sinambungan daripada Edusave, pada tahun 2001 kerajaan Singapura melancarkan Child Development Co-Savings Act bagi menggalakkan lebih ramai rakyat Singapura melahirkan anak, yang bersifat tidak mandatori.

Lebih dikenali sebagai CDA atau 'Child Development Accounts', skim simpanan dalam CDA memperkenalkan kepada warga Singapura insentif yang sangat besar untuk memiliki anak; di mana kerajaan Singapura akan memberikan geran pemula minima $3,000 untuk anak pertama dan kedua .

Apa yang menarik, sekiranya ibu bapa menyimpan wang dalam akaun CDA anak-anak mereka, kerajaan Singapura sendiri akan menambah simpanan mengikut nilai yang telah didepositkan oleh ibu bapa sehingga nilai maksima SGD3,000. Menarik bukan?

Lebih menarik, di bawah sistem CDA ini semua ibu bapa warga Singapura akan menerima geran bantuan penjagaan anak berjumlah $8,000 untuk anak pertama dan kedua dan $10,000 untuk anak berikutnya setiap seorang, dibayar selepas 3 minggu tarikh kelahiran dalam 5 kali bayaran sehinggalah anak berusia 18 bulan.

Bagaimanapun semua dana bantuan dan geran ini tetap tidak mampu menggalakkan pasangan Singapura berjimak bagi melahirkan anak.

Dalam tempoh 10 tahun kebelakangan ini, Singapura telah mencatatkan kadar kelahiran bayi yang terlalu rendah, dengan tahun 2018 mencatatkan rekod paling buruk.

Kadar kelahiran tahunan di Singapura ketika ini adalah 1.14 yang diramalkan tidak mampu menampung keperluan populasi negara kecil itu di masa hadapan.

Negara Jepun yang seringkali disebut sebagai negara paling berisiko mengalami masalah 'masyarakat tua' pun mempunyai kadar kelahiran 1.43 secara tahunan.

Penurunan ini berlaku secara konsisten dengan kadar tertinggi pernah dicapai adalah 1.96 kelahiran pada tahun 1988 sebelum mula menurun, yang menyebabkan kerajaan Singapura memperkenalkan akta-akta di atas demi menggalakkan rakyat mereka memiliki cahaya mata.

Namun tiada sebarang perubahan drastik dapat dilihat walaupun sistem sokongan komprehensif daripada segi kewangan dan kesihatan telah diperkenalkan, dengan kadar kelahiran rakyat Singapura menurun sehingga ke tahap yang membimbangkan.

Dengan bermacam geran dan bantuan diberikan persoalan utamanya adalah - kenapa warga Singapura cukup takut nak berasmara tanpa perlindungan bersama pasangan masing-masing?

Perubahan cara hidup khasnya melibatkan golongan wanita, memberikan impak terbesar kepada kadar kelahiran negara republik tersebut.

Pada dekad 1980-an, usia wanita yang menjadi ibu majoritinya tergolong dalam kelompok 25 ke 29 tahun tetapi kini majoritinya terletak dalam usia 30 ke 34 tahun.

Dalam tempoh 10 tahun, usia median wanita bergelar ibu kali pertama meningkat daripada 29.8 pada tahun 2010 kepada 30.8 dalam tahun 2019.

Perbezaan ini menunjukkan majoriti wanita Singapura selesa memilih untuk melambatkan kelahiran anak pertama mereka, atas beberapa faktor yang telah dikenalpasti.

Faktor kerjaya dan karier menjadi punca utama kenapa ramai wanita enggan mengandung lebih awal, disebabkan tekanan yang wujud untuk memperkembang dan menstabilkan potensi mereka di tempat kerja.

Ramai wanita takut cuti bersalin yang perlu diambil akan menjejaskan kenaikan pangkat serta enggan dilihat sebagai satu kelemahan yang perlu diberikan perhatian oleh majikan.

Beberapa kajian yang dijalankan juga menyebutkan dasar jangka masa panjang yang diperkenalkan oleh kerajaan Singapura sendiri, sebenarnya banyak mempengaruhi mentaliti warga Singapura terhadap kelahiran.

Warga Singapura dilaporkan memiliki cara pandang yang agak moden terhadap keperluan mempunyai anak, berbeza dengan negara Asia Tenggara lain - mereka melihat anak hanya sebagai satu bentuk keperluan emosi berbanding kepentingan kepada keperluan jaminan kewangan masa depan.

Polisi-polisi yang dibentuk kerajaan Singapura diyakini mampu melindungi seseorang individu sejak lahir daripada segi faktor kewangan, membuatkan ramai rakyat Singapura tidak nampak keperluan untuk mereka memiliki anak yang ramai; yang seringkali dikatakan mampu mengubah nasib keluarga.

Kos penjagaan anak yang tinggi juga dibimbangi oleh pasangan, khasnya wanita yang takut mereka tidak mampu untuk menampung atau menyediakan dana perbelanjaan yang diperlukan walaupun dengan sistem sokongan yang lengkap disediakan.

Kita juga belum mengambil kira faktor perkahwinan, apabila Singapura mencatatkan kenaikan peratusan perceraian lebih tinggi (+3.8%) berbanding perkahwinan (-5.8%) bagi tahun 2019 berbanding tahun sebelumnya.

Lebih memburukkan keadaan, kadar perceraian juga dilihat mempunyai pola meningkat yang konsisten setiap tahun.

Cabaran terbesar kerajaan Singapura dalam menangani masalah ini, adalah disebabkan wujudnya ketidak seimbangan yang sangat ketara dalam kadar kelahiran berlainan etnik.

Walaupun secara puratanya Singapura mempunyai kadar kelahiran 1.14 secara tahunan, jika dibandingkan dalam kategori etnik secara spesifik, warga etnik Cina Singapura merupakan kumpulan paling rendah kadar kelahirannya; hanya 0.98.

Ini bermakna kadar kelahiran etnik Cina di Singapura tidak memadai untuk menampung kadar kematian.

Etnik Melayu tahun ke tahun dilihat semakin meningkat kadar kelahiran mereka, dengan 14 kelahiran untuk setiap 1,000 orang, berbanding 8.7 untuk India dan 7.6 untuk Cina untuk tahun 2019.

Besar kemungkinan itu adalah masalah yang paling dibimbangi kerajaan Singapura, yang selama ini dilihat berusaha keras mempertahankan sistem pentadbiran berorientasikan masyarakat berbilang kaum didominasi etnik Cina.

Diramalkan seandainya tiada perubahan berjaya dilakukan terhadap kadar kelahiran, akan berlaku perubahan besar dalam komposisi masyarakat Singapura.

Yang akhirnya akan meningkatkan pengaruh orang Melayu di Singapura berikutan pertambahan mereka dalam populasi.

Langkah terbaru kerajaan Singapura menangani masalah kadar kelahiran ini adalah mengumumkan sumbangan geran tambahan SGD3,000, kepada mana-mana pasangan yang menimang cahaya mata daripada 1 Oktober 2020 sehinggalah 30 September 2022.

Kerajaan Singapura akan membayar 3,000 ringgit untuk memastikan pasangan suami isteri nak berasmara.

Kita di Malaysia rasanya tak perlu bayaran pun 'on' je. Kalau kerajaan nak bagi duit, kami ambil. Anak pula adalah anugerah kepada keluarga.


5 Kereta Dengan Cukai Jalan Paling Mahal Di Malaysia

Selain daripada ansuran bulanan kereta dan kos servis kenderaan, cukai jalan (road tax) adalah antara bayaran yang termasuk dalam kos bagi mereka yang memiliki kenderaan tidak kira sama ada kenderaan ringan seperti motosikal atau kereta.

Namun, kos roadtax yang dibayar adalah berdasarkan kiraan tahunan dan jumlahnya tidaklah begitu memeningkan kepala pemilik kenderaan. Bagi yang tidak tahu, cukai jalan yang dikenakan kepada kenderaan dikira mengikut jenis kenderaan, kapasiti enjin kenderaan dan status pemilikan.

Jenis kenderaan berlainan dikenakan cukai yang berlainan seperti yang ditetapkan oleh Jabatan Pengangkutan Jalan seperti kereta salun (hatchback, convertible dan sedan) dan bukan salun seperti SUV, MPV dan sebagainya.

Untuk status pemilikan, terdapat dua kategori iaitu kenderaan yang didaftarkan secara individu dan juga di bawah nama syarikat. Biasanya bayaran cukai jalan bagi kereta yang didaftarkan di bawah nama syarikat adalah lebih mahal berbanding kenderaan individu.

Bagi artikel kali ini kita lebih fokus kepada kenderaan saloon yang berdaftar di bawah nama individu, iaitu yang paling banyak di atas jalan raya pada ketika ini. Jumlah cukai jalan yang dikenakan adalah seperti di bawah:

Sebagai contoh, jika anda memiliki kereta salun yang didaftarkan di bawah nama anda yang berkapasiti 4,000 CC, maka cara pengiraan cukai jalan adalah:

Kadar asas 3,001 CC (RM2,130) + pertambahan 999CC (999 x RM4.00) = RM2,130 + RM3,996 = RM6,126

iluminasi.com kongsikan 5 kereta dengan cukai jalan paling tinggi di Malaysia.

Sekali pandang, meleleh air liur para peminat kereta sport. Ferrari 812 Superfast merupakan kereta keluaran Ferrari yang paling berkuasa dan terpantas dalam sejarahnya.

Penghasilan model ini yang mempunyai pelbagai ciri inovatif mengingatkan kembali sejarah kegemilangan 70 tahun yang lalu, dicipta oleh Prancing Horse pada tahun 1947.

Dilengkapi dengan enjin 6.5 liter natural-aspirated V12 dan kotak gear 7 kelajuan, Ferrari 812 mampu mencapai 800hp kuada kuda pada 8,500 rpm, dan 718nm pada 7,000 rpm.

Menurut Ferrari, kelajuan maksimum yang boleh dicapai oleh jentera dahsyat ini adalah sekitar 340 kilometer sejam dan hanya memerlukan 2.8 saat sahaja untuk mencapai kelajuan 100 kilometer sejam.

Dengan kapasiti enjin 6,496CC, jumlah cukai jalan yang perlu dibayar untuk pemilikan persendirian bagi Ferrari 812 Superfast adalah RM17,880.

Mahal gila? Tak juga, dengan harga jualan mencecah RM1.6 juta, jumlah cukai jalan yang dikenakan hanyalah 1.1% sahaja dari harga kereta dan di celah gigi si pembeli sahaja.

Dari segi reka bentuk, Lamborghini Aventador kemungkinan adalah yang paling menarik bagi peminat kereta. Lamborghini Aventador mempunyai pelbagai model termasuklah LP700, LP740, LP750 dan SVJ.

Lamborghini Aventador dikuasakan oleh enjin V12 6.5 liter dengan had 8,500 rpm, yang mampu menghambur 740 kuasa kuda pada 8,400 rpm dan 690nm Tork pada 5,500 rpm.

Dari segi prestasi, ia mampu mencecah kelajuan 100 kilometer sejam dalam masa 2.9 saat dengan kelajuan maksimum 350 kilometer sejam.

Ia dijual sekitar RM1.8 juta dan jika anda mampu membelinya, sudah tentu anda juga mampu untuk membayar RM17,880 setiap tahun bagi cukai jalan.

Berada di tangga ketiga cukai jalan kereta paling mahal di Malaysia adalah sebuah kereta yang agak jarang boleh dilihat di atas jalan raya di Malaysia. Rolls Royce Ghost

Seperti kereta-kereta mahal lain, Rolls Royce Ghost ini mempunyai enjin yang tersangat besar yang bermakna cukai jalannya pun sangatlah mahal.

Dilengkapi dengan enjin V12 dwi turbo berkapasiti 6,592 CC dan 8 kelajuan, ia mampu menghamburkan 562 kuasa kuda dan 780Nm tork.

Cukai jalan yang dikenakan ke atas kenderaan persendirian Rolls Royce Ghost adalah RM18,330. Dahsyat, kan?

Rolls Royce Phantom ini adalah model yang lebih "abang" kepada Rolls Royce Ghost.

Ia merupakan sebuah jentera yang tersangat mewah dan berprestij, biasanya digunakan oleh orang-orang kenamaan seperti kerabat diraja dan sebagainya.

Dalam bahasa mudah, ia bukanlah kereta yang dihasilkan untuk orang-orang biasa.

Rolls Royce Phantom dilengkapi dengan enjin yang sama dengan Ghost, tetapi lebih besar iaitu 6.75 liter yang mampu memberikan kuasa kuda 571 kuasa kuda dengan 900Nm tork.

Dijual dengan harga sekitar RM6,013,200, cukai jalan bagi kereta diraja ini adalah RM19,000 setahun.

Berada di tempat pertama senarai cukai jalan kereta termahal di Malaysia adalah sebuah jentera yang sememangnya sukar untuk dihadam kehebatannya, keluaran syarikat Perancis iaitu Bugatti.

Dengar sahaja nama Bugatti, pastinya kita terbayang kereta milik pemain bola sepak terkemuka dunia iaitu Cristiano Ronaldo iaitu Bugatti Chiron.

Bugatti Chiron merupakan keluaran selepas Veyron dan mereka yang membeli kereta ini sudah tentulah mahukan perhatian yang menggila.

Dilengkapi dengan enjin 8.0 liter quad-turbo W16, kuasa kuda yang boleh dijana adalah tersangat dahsyat iaitu 1,479hp dan 1,600Nm tork!

Bugatti Chiron mampu mencapai kelajuan melebihi 430 kilometer sejam dan memerlukan 2.5 saat sahaja untuk memecut dari keadaan pegun ke kelajuan 100 kilometer sejam.

Dijual dengan harga RM12.5 juta, setiap tahun pemilik kenderaan berenjin 7,993 CC ini perlu membayar RM24,630 sahaja.

Itu jika kereta ini didaftarkan secara persendirian dan jika ia didaftarkan di bawah syarikat yang mana agak jarang berlaku, maka cukai jalan yang perlu dibayar adalah sebanyak RM73,510 setahun.


Kenapa "ACAB" Jadi Slogan Universal Anti-Polis?

Daripada tunjuk perasaan di Amerika hingga grafiti di patung Winston Churchill di London, terdapat contengan grafiti 4 huruf yang sama telah muncul iaitu "ACAB".

Keempat huruf ini sebenarnya merupakan singkatan bagi slogan kebencian terhadap polis yang berbunyi "All Coppers (atau Cops) are Bastards". Frasa ini bukanlah sesuatu yang baru malah diakui secara global dan turut muncul beberapa bulan lalu berikutan gelombang kemarahan terhadap kekejaman polis berikutan pembunuhan George Floyd yang mengejutkan dunia.

Persoalannya, daripada manakah asal-usulnya frasa ini? Sejak bilakah ianya menjadi slogan universal sebagai simbol kemarahan dan kebencian terhadap pihak polis?

Jawapan terhadap persoalan di atas dapat diketahui dengan melihat pada frasa itu sendiri. Di bahagian atau negara manakah dalam dunia ini pihak polis dipanggil "copper" kalau bukan England?

Malah, England juga merupakan negara yang mencipta pasukan polis moden pada awal abad ke-19, berfungsi untuk menghalang dan mengawal orang Ireland yang memberontak dan kemudian untuk  mengawal pekerja yang berduyun-duyun ke kota-kota yang mencari pekerjaan.

Ungkapan "All Cops are Bastards" adalah kritikan sistemik terhadap peranan polis pada ketika itu. Bahasa Perancis yang setara dengan frasa ini adalah "Tout le monde déteste la police" yang diterjemahkan menjadi "Semua orang membenci polis".

Victoria Gagliardo-Silver, penulis di akhbar The Independent menjelaskan frasa ekspresi ini dibuat bagi menyatakan bahawa bukannya hanya "beberapa buah buah epal yang buruk" sebaliknya "pohon itu sendiri yang membusuk dari dalam ke luar dan menyebarkan racunnya".

Kebencian terhadap polis sudah wujud awal lagi sejak pasukan polis ditubuhkan. Kematian pegawai polis pertama yang terbunuh dalam semasa sedang bertugas di London, Joseph Grantham, dinilai sebagai "pembunuhan yang dibenarkan" oleh juri yang curiga terhadap pasukan baru itu.

Tidak ada siapa yang benar-benar tahu bila pertama kalinya frasa "All Cops are Bastards" digunakan. Lexicographer Eric Partridge menulis dalam bukunya A Dictionary of Catch Phrases bahawa frasa itu telah wujud sepanjang abad ke-20 dan telah digunakan "di kalangan penjenayah profesional dan penjahat", sekurang-kurangnya satu generasi sebelumnya.

Beliau turut mengatakan pertama kali mendengar ungkapan itu pada tahun 1920-an sebagai sebahagian dari lirik lagu "I'll sing you a song, it's not very long: all coppers are bastards". Lagu ini muncul dalam dokumentari We Are The Lambeth Boys, yang difilemkan pada musim panas 1958 dan menunjukkan kehidupan sekumpulan budak lelaki kelas pekerja dari Lambeth.

Akronim ACAB ini juga semakin popular dalam sistem penjara Britain, dengan tahanan menulis "ACAB" di dinding dan pada diri mereka sendiri. Bergantung pada siapa yang bertanya apa maksudnya, seseorang individu itu mungkin berhelah dengan mengatakan ACAB bermaksud "Always Carry A Bible".

Tulisan grafiti bertulisan ACAB masih boleh dijumpai di penjara Britain pada hari ini. Dalam buku popularnya tentang bagaimana untuk hidup dan bertahan dalam sistem penjara, penulis Carl Cattermole mengatakan ACAB sebagai "akronim tahun 70-an yang banyak digunakan oleh orang-orang punk dan penjenayah".

Kemunculan muzik punk pada akhir 1970-an membantu ACAB tersebar ke peringkat antarabangsa. Akronim ini sangat popular dalam "Oi!", sebuah sub-genre utama punk yang lebih memberontak. Pada tahun 1982, sebuah band Oi! dari London timur bernama The 4 Skins telah mengeluarkan lagu mereka bertajuk "A.C.A.B.".

Lagu ini merupakan salah satu lagu paling popular mereka dan secara tidak langsung semakin mempopularkan lagi akronim ACAB ini. Band punk anti-fasis Jerman , Slime turut mengeluarkan lagu "A.C.A.B." versi mereka sendiri tahun sebelumnya dan tindakan ini secara tidak langsung membantu meluaskan penggunaan istilah ini dalam subkultur belia Jerman.

Di Malaysia, pernah juga muncul kumpulan A.C.A.B, ditubuhkan pada penghujung tahun 1994. Nama A.C.A.B. digunakan dari tahun 1994 hingga tahun 2003, ia kemudiannya di tukar kepada The A.C.A.B. berikutan penukaran genre muzik mereka iaitu daripada Oi! kepada rock indie. Namun dikhabarkan mereka mahu kembali kepada genre muzik  asal mereka ketika era a90-an dulu.

ACAB juga telah tersebar melalui budaya penyokong fanatik bola sepak. Budaya Hooliganisma bola sepak Inggeris pada tahun 1960-an dan 70-an sangat berkait dengan budaya skinhead yang menggunakan akronim ini. Kemudian, penyokong bola sepak di negara lain telah meniru budaya ini diperingkat tempatan.

Penggunaan akronim ACAB bukan hanya terhad di negara Barat, tetapi turut di negara lain seperti negara-negara Asia. Pada tahun 2016, seorang penyokong bola sepak Pesija Jakarta mati setelah dipukul oleh polis. Setelah disiasat, frasa "all coppers are bastards" telah dijumpai dalam buku catatannya di rumah.

Namun, tidak dapat dipastikan bagaimana kejadian itu terjadi - adakah pemuda tersebut memang benci terhadap polis sehingga memprovokasi mereka atau mati atas sebab-sebab lain.

Anda boleh pergi ke mana-mana sahaja di dunia dan menemui contengan ACAB di dinding. Kini, akronim ACAB ada di mana-mana sahaja. Anda boleh membeli kemeja-T dan beg tote di Etsy, malah terdapat meme di media sosial dan klip video di TikTok menggunakan tanda pagar ACAB.

Berikutan tunjuk perasaan "Black Lives Matter" atas kematian George Floyd dahulu, akronim ini baru-baru ini muncul pertama kali di akhbar New York Times. Walau apa pun, penggunaan akronim ACAB terus menjadi trend dan sama ada orang ramai menggunakan akronim ini dengan merujuk maksud sebenarnya atau tidak, protes terhadap kekejaman polis semakin kuat.

Istilah ini mungkin tidak bermaksud hal yang konsisten bagi setiap orang yang menggunakannya, tetapi mesej yang jelas adalah penyalahgunaan kuasa oleh pihak berkuasa Iaitu polis tidak dapat diterima di mana-mana pun di dunia ini.


6 Petunjuk Anda Tak Sesuai Jadi Ahli Politik

Ahli politik - satu profesion yang sering mendapat perhatian ramai, berikutan kedudukan mereka yang sebenarnya agak dekat dengan orang ramai khasnya melibatkan pembuat-pembuat dasar.

Disebabkan itulah ahli politik sering disanjung ataupun lebih malang dicerca dan dihina, setiap kali berlakunya sesuatu perkara atau isu tertentu berkaitan dengan politik negara.

Ramai individu bukan ahli politik merasakan mereka mampu buat lebih baik, berbanding ahli politik sendiri. Persoalannya benarkah anda berkemampuan sedangkan ada banyak tanda menunjukkan sebaliknya?

Satu kesilapan yang seringkali disalah anggap oleh masyarakat umum terhadap ahli politik, adalah bagaimana ahli politik sepatutnya meletakkan kepentingan rakyat nombor 1 dalam kerjaya mereka.

Kurang tepat tu. Ada sebabnya mereka berkempen habis-habisan sebelum dipilih, kerana hanya semasa kempenlah mereka boleh 'menceritakan' kepada anda apa matlamat peribadi mereka sebagai individu dan juga ahli parti yang hendak dilaksanakan - untuk membolehkan mereka diangkat sebagai wakil rakyat.

Hanya dengan ganjaran menjadi wakil rakyat, barulah mereka akan, layak atau mahu membantu anda. Faham tak bagaimana hirarki keutamaan seorang ahli politik sebenar?

Bagi kita yang naif, seorang ahli politik perlu ikhlas untuk berkhidmat. Realitinya, mereka mahukan kuasa terlebih dahulu sebelum berkhidmat. No power no talk.

Jika ada sekalipun ahli politik yang nak berkhidmat tanpa kuasa, dia melakukannya dengan harapan pada pilihanraya seterusnya dia akan diberikan mandat kuasa.

Itu adalah sesuatu yang perlu kita terima sebagai normal kerana bagi ahli politik - kuasa adalah simbol kejayaan.

Adalah segelintir yang ikhlas, tetapi selalunya mereka ini jarang nak ambil port pasal politik.

Pernahkah anda melihat ada peluang untuk anda mendapatkan keuntungan atau faedah kepada anda, sekiranya anda mampu memanfaatkan hubungan antara anda atau orang lain?

Politik mengamalkan budaya di mana kita perlu memanfaatkan hubungan itu, demi kepentingan sendiri sebagau sesuatu perkara biasa.

Sekiranya hubungan itu mampu melonjakkan kedudukan anda dalam cabang hirarki organisasi politik, kenapa tak digunakan saja kelebihan itu?

Orang biasa akan melihat situasi itu sebagai satu perbuatan tidak beretika dan tidak sepatutnya diambil peluang, namun naik dengan menggunakan atau lebih kejam 'memijak' orang lain haruslah dilihat sebagai asam garam biasa dalam politik.

Cuba anda jawab satu soalan mudah - anda rasa lebih baik anda menang atau anda lebih gembira tengok orang lain menang?

Jika anda rasa malu-malu kucing untuk jadi pemenang kerana takut tengok orang lain menderita anda, janganlah sertai politik.

Ahli politik yang bercakap jujur dan telus tanpa menyembunyikan tujuan atau matlamat beliau yang sebenar, tidak akan bertahan lama dalam politik.

Ini kerana dalam politik kita perlu bersiap sedia untuk menghadap apa saja taktik baik bersih atau kotor yang akan digunakan untuk menjatuhkan anda.

Daripada sekecil-kecil jawatan AJK parti cawangan sekalipun, 24 jam sehari 7 kali seminggu setiap masa ahli politik perlu ingat - ada orang lain mengidam jawatan dia di bawah sana.

Bermain politik dengan sikap terlalu terbuka akan memudahkan orang lain memahami gerakan anda.

Apatah lagi apabila anda ni jenis suka bercakap atau gemar memuat naik status media sosial mencatatkan apa saja aktiviti dan buah fikiran anda.

Musuh politik anda akan menggunakan apa saja peluang dan bukti yang ada, untuk menjatuhkan anda tanpa ada rasa bersalah pun - kerana bagi ahli politik, sebarang bentuk kelemahan yang terpapar haruslah dimanfaatkan sebaik-baiknya.

Cuma bila nak dimanfaatkan itu, bergantung pula kepada strategi anda dan mereka.

Bagi mereka yang pernah bergelar pengurus, pasti anda sudah tahu bagaimana rasanya memegang tanggungjawab menyelia orang lain. Enak kan pengalaman itu?

Menyelia perangai dan masalah orang lain adalah tugas yang cukup menyulitkan kerana kita bukan saja perlu menyelesaikan masalah pekerja bawahan.

Bahkan dalam masa yang sama turut perlu menyelesaikan konflik yang wujud mungkin di kalangan pekerja dengan pekerja atau pekerja dengan anda.

Bagi seorang pengurus, keperluan menguruskan konflik sedemikian tidaklah berlaku setiap hari. Bagi seorang ahli politik, itulah kerja mereka seharian khasnya mereka yang berstatus wakil rakyat.

Letakkan diri anda dalam kedudukan seorang ahli politik apabila dua kumpulan penduduk A dan B datang mengadu.

Kumpulan A marah kumpulan B kerana meniaga ditempat tak sepatutnya. Kumpulan B marah kumpulan A kerana kacau mereka berniaga, selepas mereka kehilangan kerja.

Apa keputusan anda sekiranya keputusan yang mampu memuaskan hati kedua-dua pihak gagal dicapai?

Hendak tak hendak, pasti akan ada pihak tidak berpuas hati dengan keputusan yang anda berikan seterusnya akan cuba mengheret isu itu kepada pihak lebih tinggi.

Adakah anda sebagai ahli politik perlu menangisi isu tersebut di rumah dengan linangan air mata? Tidak.

Keperluan untuk bersikap tegas kepada orang lain serta diri sendiri inilah yang membezakan mentaliti antara seorang ahli politik berjaya, dengan seorang ahli politik yang tidak akan diberikan peluang mentadbir.

Bagi orang ramai yang duduk di luar lingkungan politik, majoriti kita melihat tindakan seorang ahli politik mengaplikasikan kuasa yang dimilikinya untuk menyelesaikan sesuatu isu sebagai sesuatu yang negatif.

Akan keluarlah bermacam tuduhan seperti 'gila kuasa' atau 'poyo' dan bermacam lagi tuduhan dilemparkan, sedangkan itu adalah hak yang telah diberikan kepada mereka oleh kita semasa pilihanraya.

Anda yang memberikan mereka kuasa, jadi kenapa kita memandang sinis mereka menggunakannya?

Seorang ahli politik pasti akan membawa visi peribadi serta matlamat parti sebagai wadah perjuangan mereka selepas mendapat mandat.

Agak bodohlah seorang ahli politik untuk tidak menggunakan kuasa yang dia ada untuk melaksanakan perubahan, mengikut acuan yang dia rasakan perlu.

Apa matlamat anda terhadap negara kita? Anda mahu lompat parti tidak dibenarkan? Anda mahu elaun wakil rakyat dipotong? Anda mahu kapitalis dilemahkan?

Semua itu boleh berlaku hanya sekiranya anda ada kuasa. Manfaatkan sepenuhnya bila peluang kepada anda datang dan jangan bimbang persepsi orang ramai.

Menulis di Iluminasi ini pun kadangkala mampu meremukkan hati kami, melihat komen-komen pembaca yang ada kalanya keterlaluan. Sebab itulah kami penulis, bukan ahli politik.

Kami percaya ahli politik yang mampu kekal lama dalam arena politik negara, semuanya sebenarnya berjiwa kental. Jika ada pun yang menampakkan sindrom hati tisu, itu hanyalah lakonan atau strategi untuk mereka mengawal sentimen yang ada.

Seperti seorang bekas Perdana Menteri yang menangis semasa berucap satu ketika dulu.

Sebaik-baik mana pun seorang ahli politik cuba mempositifkan sentimen masyarakat terhadap dirinya, pasti akan ada ketidak puashatian wujud yang cuba memburukkan beliau.

Realitinya, bukan semua orang sanggup membaca kritikan atau cemuhan kepadanya yang bersifat peribadi - apatah lagi cemuhan-cemuhan itu datang setiap hari.

Jadi ahli politik ni, buat keputusan salah, tak buat keputusan pun salah. Sokong benda betul salah. Bangkang benda betul salah. Lawan cakap parti dijulang rakyat, ikut cakap parti dijulang kawan.

Serba salah dibuatnya setiap hari berdepan gelora politik kita. Jika hati anda tak cukup keras dan cukup kental nak hadap semua ni, baru baca artikel ni pun dah rasa terbakar - lebih baik anda jangan jadi ahli politik.

Oleh sebab itulah apabila ramai mencadangkan agar Ebit Liew diangkat sebagai wakil rakyat, penulis tergelak saja.

Berdasarkan senarai di atas, anda rasa berapa lama Ebit Liew akan bertahan dalam politik, hanya berdasarkan kepada sentimen positif anda?

Walaupun senarai di atas meletakkan ahli politik sebagai seorang individu tak berhati perut yang tegas, gila kuasa, gemar manipulasi orang dan tidak endah perasaan orang lain - bagi penulis, sifat-sifat tersebut sebenarnya perlu ada untuk seseorang mampu bertahan dalam politik negara kita.

Asalkan apa yang diperjuangkan beliau seiring dengan perlembagaan negara, tidak melanggar tata susila masyarakat kita dan tidak dilakukan dengan kelakuan jenayah demi membentuk Malaysia yang lebih baik.

Apa salahnya mereka gila kuasa jika tangan kita juga yang mengundi mereka?


Unsinkable Sam, Kucing Yang Terselamat Daripada 3 Kejadian Kapal Karam Semasa Perang Dunia

Kisah haiwan yang terlibat ketika zaman perang satu ketika dahulu - sama ada sebagai haiwan peliharaan ataupun sebahagian daripada pasukan ketenteraan - bukanlah sesuatu yang baru.

Malah, perkara ini pernah kami tulis satu ketika dahulu dalam artikel 4 Binatang Yang Pernah Menjadi Hero Ketika Zaman Peperangan. Namun, terdapat satu lagi haiwan yang kerap diceritakan dalam sejarah kerana dianggap bernasib baik terselamat dalam kejadian kapal karam - bukan sekali, tapi 3 kali!

Ya, maka tidak hairanlah kisah seekor kucing berwarna hitam dan putih yang diberi jolokan "Unsinkable Sam" begitu popular satu ketika dahulu. Persoalannya, siapakah "Unsinkable Sam" ini? Bagaimanakah haiwan comel ini boleh "terlibat" dalam kancah peperangan?

Nama sebenar kucing ini tidaklah diketahui. Namun, kucing ini dipercayai "memulakan kerjayanya" dalam kancah peperangan bersama sebuah kapal Nazi. Besar kemungkinan hanya dijadikan haiwan peliharaan oleh anggota tentera Nazi.

Kriegsmarine, atau Tentera Laut Nazi melancarkan kapal perang Bismarck pada tahun 1939, hanya beberapa bulan sebelum mereka menyerang Poland yang menandakan permulaan Perang Dunia Kedua.

Menjelang tahun 1941, kapal itu telah sampai ke bahagian utara Lautan Atlantik dalam usaha untuk mensabotaj utusan tentera laut yang membawa bekalan antara Kanada dan Inggeris.

Di atas kapal Bismarck terdapat kru sekitar 2,200 anggota dan dikatakan bahawa di antara mereka adalah "Unsinkable Sam", seekor kucing berwarna hitam dan putih. Bismarck musnah berikutan pertempuran sengit selama tiga hari melawan Tentera Laut Diraja Britain pada 27 Mei 1941. Ketika tenggelam, hanya 114 penumpang kapal yang terselamat dan salah satunya adalah "Unsinkable Sam".

Namun, kisah kucing cukup bernasib baik ini tidak terhenti setakat itu sahaja.

Sebuah kapal perang Inggeris, HMS Cossack yang berada disitu berusaha menyelamatkan mangsa-mangsa Bismarck yang tenggelam di laut terbuka. Anggota kru melihat kucing yang bertuah ini ketika sedang berpaut di papan terapung.

Kucing itu kemudian dibawa naik ke kapal tersebut dan diberi nama Oscar. Namanya juga kadang-kadang dieja "Oskar" kerana kucing ini berasal dari Jerman. Walau bagaimanapun, nama asalnya sebelum itu tidaklah diketahui.

Tetapi beberapa bulan kemudian, HMS Cossack telah mengalami musibah apabila ditenggelamkan oleh serangan peluru torpedo Jerman. Sekali lagi, Oscar berjaya diselamatkan pula oleh kru kapal induk HMS Ark Royal.

Ketika menaiki kapal ini, Oscar dikatakan telah menerima nama panggilannya “Unsinkable Sam” kerana dianggap cukup bertuah kerana masih terselamat setelah kapal kedua yang dinaikinya ini turut karam akibat ledakan peluru torpedo musuh.

Nampaknya, kisah kucing bertuah ini tidak terhenti setakat itu sahaja. Pada 14 November 1941, kira-kira sebulan setelah dia dilaporkan diselamatkan, kapal HMS Ark Royal pula telah diserang dengan torpedo musuh. Kapal itu hancur, tetapi Unsinkable Sam selamat tanpa sebarang kecederaan.

Dia didakwa diselamatkan pula oleh HMS Legion, kapal lain di bawah armada Tentera Laut Diraja Britain. Ini bermakna kucing ini telah terselamat dalam 3 peristiwa kapal karam semasa perang dunia.

Setelah diselamatkan buat kali ketiga, apakah nasib kucing hitam putih ini?

Menurut Royal Museums Greenwich Britain, kucing ini telah dipindahkan ke darat di mana dia ditempatkan di pejabat Gabenor Gibraltar. Dia kemudian diambil sebagai haiwan peliharaan oleh seorang pelaut yang tinggal di Belfast, dan di situlah dia meninggal pada tahun 1955.

Walaupun begitu, memandangkan kisah kucing yang sangat bernasib baik ini telah lama berlaku, ianya juga tidak lari daripada sebarang pertikaian. Sebagai contoh, tidak ada catatan rasmi mengenai kucing ini yang dibawa ke Bismarck, sekurang-kurangnya menurut mangsa kapal tersebut yang terselamat.

Salah satu penjelasan mengenai perkara ini adalah bahawa kucing ini mungkin sekadar haiwan peliharaan atas kapal tersebut, bukan maskot haiwan rasmi Bismarck yang memungkinkan kucing tersebut tidak didaftarkan secara rasmi dalam senarai penumpang kapal.

Selain itu, terdapat dua gambar potret berbeza yang disyaki sebagai Oscar, kedua-duanya menunjukkan dia sebagai kucing tuksedo hitam-putih. Salah satunya adalah lukisan pastel yang dibuat oleh artis yang tidak dikenali, di mana dia duduk di atas sekeping kayu terapung.

Gambar potret lain yang didakwa sebagai Unsinkable Sam adalah gambar kucing tuksedo yang memakai kolar yang tertulis dengan jelas, "HMS Amethyst 1949". Kemungkinan besar potret ini adalah kucing kapal perang lain bernama Simon, yang berada di kapal Amethyst.


5 Gelombang Tsunami Paling Tinggi Dalam Sejarah Dunia

Kejadi tsunami yang berlaku melibatkan negara kita pada 26 Disember 2004 mengakibatkan kematian anggaran lebih 220,000 nyawa, 185,000 disahkan meninggal dunia selepas mayat mereka dijumpai.

Negara kita agak bernasib baik tidak merasai impak penuh gelombang yang terhasil kerana kedudukan geografi kita dikelilingi kawasan daratan lain, khasnya Sumatera yang menjadi perisai utama kita.

Gelombang tsunami yang melanda direkodkan sekitar 51 meter tingginya menyebabkan kerosakan yang besar berlaku. Tetapi jika dibandingkan dengan gelombang tsunami lain berkategori mega-tsunami, saiznya layak dikatakan kerdil atau kecil-kecil anak sahaja.

Norway merupakan antara negara paling kerap dilanda tsunami dalam sejarah moden dunia, khasnya disebuah kawasan bernama Loen, menempatkan dua buah kampung bernama Bodal dan Nesdal yang dikelilingi sebuah tasik bernama Lovatnet.

Terdapat sebuah gunung setinggi 1493 meter di situ dinamakan Ramnefjlellet. Struktur gunung itu yang semakin kerap mengalami tanah runtuh malangnya gagal diberikan perhatian khusus masyarakat setempat walaupun kejadian itu sering berulang.

Kali pertama Gunung Ramneflejjet runtuh berlaku pada tahun 1905, mencipta gelombang besar setinggi 40.5 meter yang meruntuhkan 60 buah rumah serta membunuh 61 orang dan ratusan haiwan t19ernakan penduduk setempat.

Insiden tahun 1936 berlaku pada awal pagi 13 September, selepas satu bongkah batu sebesar 1 juta kubik meter jatuh ke dalam tasik menghasilkan 3 gelombang tsunami; terbesar setinggi 74 meter.

Kejadian kali itu mengakibatkan kerosakan lebih dahsyat, dipercayai membunuh 74 orang dengan hanya 33 berjaya ditemui. Selepas beberapa insiden tanah runtuh berlaku selepas itu, kedalaman Tasik Lovatnet mula cetek dan ancaman penduduk dibadai tsunami mula lenyap.

Kegagalan pengawasan cerun yang lebih teliti menyebabkan glasier yang terbentuk runtuh pada 17 Oktober 2015. Lebih 180 juta tan batu runtuh ke dalam fjord Taan menghasilkan tsunami setinggi 193 meter.

Walaupun begitu, kejadian itu berlaku di kawasan yang tidak diduduki manusia jadi kadar kerosakan yang berlaku tidaklah melibatkan korban nyawa atau harta benda. Pekan paling hampir dengan lokasi kejadian terletak 120 kilometer dari kawasan tersebut.

Tanah runtuh yang bermula pada jam 8.19 malam selama lebih 100 saat, mengakibatkan batu runtuh pada kelajuan 30 meter satu saat, menghasilkan gelombang ombak yang berlaku dalam durasi 40 minit.

Ombak tsunami yang terhasil dikesan bergerak sehingga 140 kilometer jauhnya daripada lokasi tanah runtuh.

Siap dibina pada tahun 1959, Empangan Vajont ketika itu merupakan antara empangan terbesar di dunia pernah dibina. Terletak di antara pekan Venete dan Venezia Guilia, pembinaan empangan besar itu bagaimanapun dikritik warga Itali kerana kedudukannya yang kurang stabil.

Walau demikian, projek empangan itu tetap diteruskan disebabkan keperluannya. Projek gergasi itu siap pada tahun 1960 namun mula berdepan masalah, selepas beberapa kejadi tanah runtuh berlaku di sekitar kawasan empangan.

3 tahun kemudian, tanah runtuh sebanyak 260 juta kubik meter runtuh masuk ke dalam kawasan sekatan air menghasilkan gelombang tsunami setinggi 250 meter. Lebih 2,000 orang meninggal dunia dalam kejadian ini dengan beberapa kampung yang terletak di sepanjang sungai habis dihanyutkan.

Pada 18 Mei 1980, aktiviti gempa bumi yang semakin kerap berlaku mengaktifkan Gunung Berapi St. Helen, yang terletak di bahagian barat daya Washington. Kali terakhir gunung tersebut meletus, berlaku dalam tempoh di antara tahun 1840 sehinggalah 1850.

Letusan itu mula mengakibatkan berlakunya tanah runtuh, yang akhirnya masuk ke dalam Tasik Spirit yang terletak tidak jauh daripada gunung tersebut. Sebanyak 430 juta kubik meter tanah, debu, arang dan bermacam lagi kandungan menggantikan air tasik, menghasilkan beberapa gelombang tsunami dengan yang terbesar setinggi 260 meter.

Kawasan tasik itu semasa kejadian, merupakan salah satu destinasi pelancongan terkenal di Washington - menjadi tarikan kepada pelbagai persatuan badan beruniform untuk dijadikan tapak perkhemahan rasmi pergerakan mereka.

57 orang meninggal dunia dalam insiden ini, majoritinya disebabkan oleh letusan gunung berapi yang berlaku mengakibatkan kegagalan untuk bernafas.

Pada malam 9 Julai 1958, tanah runtuh akibat gempa bumi sekuat 7.8 pada skala magnitud yang berlaku di Teluk Lituya, terletak di kawasan Alaska - mengakibatkan batu-batan sebanyak 30 juta kubik meter jatuh ke dalam teluk dari ketinggian 914 meter.

Hasil impak batu gergasi itu dengan kawasan teluk, sebuah gelombang tsunami setinggi 524 meter terhasil dan setakat ini, belum pernah wujud tsunami yang memecah rekod setinggi ini. Perlu kami ingatkan anda, Menara Berkembar Petronas 'hanya' mempunyai ketinggian 452 meter sahaja.

Kejadian tsunami berlanjutan dalam tempoh sejam selepas itu, dengan beberapa tsunami lebih kecil terhasil paling jauh direkodkan 250 kilometer jaraknya dari tempat kejadian berkelajuan 190km/j.

Teluk Lituya kerap kali mengalami masalah tsunami, disebabkan oleh kedudukannya yang terletak dalam kawasan berisiko gempa bumi serta bentuk teluk tersebut yang sempit dan panjang, mempunyai kedalaman 220 meter.

Kejadian tsunami telah berlaku pada tahun 1853, 1874, 1899 dan 1936 dengan ombak tsunami setinggi 120 meter tingginya direkodkan pada tahun 1853.

Insiden tahun 1958 walaupun mencatatkan rekod sebagai paling dahsyat saiz tsunaminya, hanya mengorbankan 5 orang nyawa yang tidak bernasib baik menjalankan aktiviti perikanan ketika itu.


Kaji, Tiru dan Hancurkan : Taktik Kotor Amazon Menguasai Pasaran

Amazon menjadi salah satu syarikat yang kebangkitannya kerap dijadikan contoh bagaimana untuk memulakan sebuah model perniagaan yang unik serta relevan dalam pasaran.

Bermula sebagai sebuah syarikat kecil menjual buku, Amazon yang diasaskan oleh Jeff Bezos kini merupakan gergasi terulung gedung perniagaan dalam talian, meletakkan Bezos sebagai individu paling kaya di dunia.

Namun, persepsi cantik Amazon mula dipalit kisah-kisah buruk yang kerap kali dikongsikan khasnya berkait cara mereka melayan pekerja mereka.

Bagaimanapun, kisah yang baru saja didedahkan besar kemungkinan mampu merajai takhta sebagai taktik paling keji amalan Amazon dalam memastikan kedudukan mereka sebagai peneraju, tidak mampu dicabar.

Taktik Bezos dalam membesarkan jaringan perniagaan syarikat miliknya sangat cermat, dilakukan satu per satu peringkatnya.

Bermula dengan jualan buku dalam talian, Amazon tidak gopoh menambah produk, sebelum mula menawarkan jualan DVD dan VCD dalam senarai jualan mereka. Beberapa tahun kemudian barulah Amazon mula menjual barangan elektronik, permainan dan barangan kelengkapan rumah.

Di sebalik perkembangan teratur yang dirangka secara strategik, Bezos serta pasukannya sebenarnya turut sama mencatur gerakan terancang dalam memastikan pesaing-pesaing mereka terkubur, tidak lagi mampu mencabar kedudukan mereka - tak kiralah syarikat besar atau syarikat kecil sekalipun.

Gergasi melawan gergasi adalah perkara biasa dalam dunia perniagaan, tetapi langkah yang diamalkan Amazon tidak mengira saiz lawannya; semua pesaing perlu diketepikan.

Itulah yang berlaku kepada beberapa syarikat pengeluar produk kecil-kecilan yang akhirnya habis dimusnahkan perniagaan mereka oleh Amazon.

Apa yang menakutkan - syarikat-syarikat kecil ini adalah peniaga setia dalam Amazon sendiri!

Taktik biasa yang diamalkan oleh Amazon dalam menghancurkan pesaing mereka, adalah dengan menubuhkan satu kumpulan khas untuk mengkaji mana-mana produk yang berjaya dalam pasaran Amazon.

Pasukan itu akan meneliti keseluruhan aspek perniagaan penjual itu, bagaimana penghasilannya, taktik pemasarannya serta kelebihan produknya.

Selepas kajian yang dijalankan selesai serta laporan dibentangkan, produk-produk yang dikenalpasti berpotensi tinggi akan disenaraikan...

Begitulah yang berlaku kepada sebuah syarikat kecil bernama Pirate Trading LLC, yang memulakan perniagaan mereka dalam Amazon menjual peralatan audio visual untuk tempoh lebih 10 tahun.

Dalam tempoh tersebut, Pirate Trading berjaya mencatatkan angka jualan lebih RM14.22 juta untuk sebuah model tripod kamera hasil keluaran sebuah kilang yang tidaj dinamakan, menjadi produk paling laris mereka di Amazon.

Menyedari potensi yang ada, pasukan Amazon berjaya mengenalpasti kilang pengeluar tersebut, melakukan perjanjian kerjasama penghasilan model tripod serupa untuk dijual dibawah jenama Amazon Basics bermula tahun 2011.

Disebabkan kuantiti permintaan Amazon yang lebih tinggi, kos pembikinan lebih rendah membolehkan Amazon menjual tripod tersebut pada harga lebih murah.

Sekiranya Pirate Trading ingin menandingi harga tersebut, mereka akan menanggung kerugian.

Tidak cukup dengan itu pada tahun 2015 - Amazon menghantar notis agar Pirate Trading berhenti menjual model tripod tersebut di Amazon, atas dakwaan melanggar hak cipta produk di bawah jenama Amazon.

Enggan mengalah kerana tahu mereka tidak melakukan kesalahan, Pirate Trading cuba berkeras namun Amazon mengambil jalan mudah membekukan jualan tripod jualan Pirate Trading atas dakwaan produk ciplak.

Kini pengasas Pirate Trading tidak lagi terlibat dalam urusniaga perniagaan dalam talian, sebaliknya berkecimpung sebagai ejen hartanah.

Kisah seperti di atas bukannya berlaku sekali dua, sebaliknya merupakan satu amalan biasa bagi Amazon.

Selain Pirate Trading, antara mangsa taktik serupa adalah sebuah syarikat kasut terkenal di Amazon bernama Allbirds Inc.

Seperti Pirate Trading, kasut keluaran Allbirds mendapat sambutan hangat sehinggakan dalam tempoh Allbirds dimulakan pada tahun 2016 hingga 2018, nilai syarikat itu naik mencecah nilai $1.4 billion (RM5.7 billion).

Kasut mereka popular disebabkan oleh faktor keselesaannya serta inisiatif pengeluarnya menggunakan bahan-bahan terpakai.

Idea penghasilan dan rekaan Allbirds memang pada awalnya dijangka akan dicedok oleh pengeluar lain oleh pengeluarnya, namun pengasas Allbirds tidak menjangkakan Amazon sendiri akan melakukannya.

Di bawah label kasut 206 Collective milik Amazon, jenama itu mula mengeluarkan kasut yang hampir serupa dengan produk paling popular keluaran Allbirds dengan harga hampir 3 kali ganda lebih murah tanpa penggunaan bahan kitar semula.

Apa yang lebih menyakitkan hati, enjin carian Amazon mula menghubungkan pengguna yang mencari kata carian 'Allbirds' kepada kasut di bawah jenama 206 Collective.

Kontroversi yang timbul serta dakwaan ke atas Amazon ditepis dengan mudah, menggunakan alasan bahawa adalah menjadi sesuatu amalan normal sebuah produk popular memberikan inspirasi kepada jenama lain untuk ditiru.

Menyedari tindakan saman hanya memakan masa dan wang ringgit, Allbirds mengambil pendekatan berbeza membuka paten penghasilan kasut tersebut kepada orang awam.

Ini diharap agar menggalakkan lebih banyak pihak mampu mengusahakan penghasilan produk kasut menggunakan hampas tebu, berdasarkan kepada teknologi yang telah mereka bangunkan sebelum itu.

Yang melucukan, pengasas jenama Allbirds menulis sepucuk surat kepada Jeff Bezos merayu agar Bezos dan Amazon untuj meniru teknik kitar semula yang telah dipelopori mereka, dalam penghasilan kasut di bawah jenama 206 Collective.

Dua kisah di atas hanyalah sebahagian kecil daripada kisah-kisah buruk, yang telah menimpa banyak peniaga di Amazon sebelum ini hasil kerakusan mereka sendiri.

Disebabkan monopoli yang dimiliki oleh Amazon khasnya apabila melibatkan ruang niaga digital di Amerika Syarikat dan Eropah, tindakan-tindakan sebegini telahpun memberikan kesan besar kepada banyak pengeluar produk yang perlu bergantung kepada skop pasaran besar dimiliki Amazon.

Banyak perkongsian di internet dan media sosial memuji tindakan kerajaan Indonesia membuka pintu kepada Amazon untuk bertapak di negara itu, yang diramalkan akan bermula pada tahun 2021 atau 2022.

Langkah itu bakal menjadikan Indonesia sebagai hab Amazon bagi pasaran Asia Pasifik.

Tindakan ini dilihat akan membantu mempercepatkan lagi proses pengurusan pesanan meliputi pengguna di rantau ini, yang sebelum ini seringkali dibebani kos penghantaran tinggi serta kelewatan penghantaran pesanan.

Dari aspek kepenggunaan, pembukaan hab Amazon di Indonesia perlu dilihat sebagai sesuatu yang positif.

Tetapi seandainya Amazon mengulangi langkah serupa terhadap produk atau perniagaan anda di masa hadapan sekiranya anda peniaga gedung Amazon, seperti apa yang telah dilakukan ke atas Pirate Trading atau Allbirds - bagaimana pandangan anda?

Adakah langkah itu perlu dilihat sebagai norma dalam perniagaan, di mana pesaing perlulah bersedia dengan segala bentuk ancaman?

Atau sesuatu yang tidak sihat, membunuh minat masyarakat tempatan untuk cuba berniaga secara kecil-kecilan?


Mampukah Manusia Hidupkan Semula Haiwan Yang Telah Pupus?

Pernahkah anda tertanya-tanya atau terbayang bagaimana keadannya hidup di zaman dahulu di mana gajah gergasi dan dinosaur masih hidup?

Sayang sekali kita tidak boleh berpatah balik dan mimpi ini hanya akan kekal sebagai mimpi.

Namun, dengan perkembangan bioteknologi yang semakin pesat, hal-hal sains fiksyen mungkin bakal menjadi kenyatan tidak lama lagi, melalui proses yang disebut sebagai "de-extinction" atau nyah-pupus.

Garis panduan International Union for the Conservation of Nature (IUCN) mendefinisikan nyah-pupus sebagai penghasilan proksi spesies yang telah pupus, yang setara secara fungsi dengan spesies pupus yang asli, tetapi bukan 'replika serupa'.

Dalam bahasa yang lebih mudah, nyah-pupus adalah seperti menekan ‘ctrl-Z’ pada papan kekunci untuk haiwan yang pupus, tetapi haiwan yang dihasilkan itu bukanlah 100% sama dengan haiwan yang telah pupus.

Spesies yang masih wujud yang mempunyai sifat yang serupa dengan spesies yang pupus dapat dikenal pasti dan dibiakkan secara selektif untuk menghasilkan keturunan yang lebih menyerupai spesies yang pupus.

Sebagai contoh, auroch yang telah pupus iaitu nenek moyang kepada lembu moden, sedang dalam proses untuk dicipta semula dalam satu program yang dikenali sebagai "Program Tauros".

Dengan membiakkan lembu yang ada secara selektif yang menyerupai auroch secara genetik, para saintis berharap dapat menghasilkan haiwan yang sangat menyerupai auroch liar asli Eropah.

Ini adalah kaedah yang sangat asas, berbanding dengan kaedah nyah-pupus lain yang lebih kompleks.

Sudah tentunya ini adalah apa yang anda akan bayangkan apabila kita berbincang berkenaan dengan menghasilkan semula haiwan yang telah pupus, kan?

Klon haiwan yang pupus diciptakan dengan mengekstrak nukleus, yang mengandungi DNA haiwan yang pupus, daripada sel-selnya yang telah diawetkan.

DNA ini kemudian dimasukkan ke dalam sel telur (diperoleh dari spesis terdekat haiwan yang masih hidup) yang tidak mempunyai DNA sendiri.

Sel telur ini akan berkembang dengan lengkap di dalam rahim ibu tumpang dan setelah dilahirkan, ia akan mempunyai genetik yang sama seperti spesies yang telah pupus.

Kaedah ini hanya digunakan untuk haiwan yang berada dalam ambang kepupusan atau baru sahaja diisytiharkan pupus, kerana ia memerlukan telur yang dipelihara dengan nukleus yang utuh.

Sebagai contoh, teknik ini digunakan pada tahun 2003 untuk menghasilkan kembali kambing liar yang dikenali sebagai bucardo (Pyrenean ibex), yang terdapat di pegunungan Pyrenees di Eropah, walaupun hanya bertahan hidup selama 10 minit.

Haiwan yang dilahirkan itu tidak dapat bernafas disebabkan oleh lobus yang besar dan padat pada salah satu paru-parunya.

Malangnya, bucardo ini menjadi haiwan pertama yang mengalami kepupusan sebanyak dua kali.

Walau bagaimanapun, ini adalah yang paling hampir pernah dicapai oleh manusia melibatkan proses nyah-pupus.

Ini adalah teknik terbaru yang wujud berikutan perkembangan teknologi moden.

Ia menggunakan alat penyuntingan gen, seperti CRISPR, untuk memasukkan gen terpilih dari haiwan yang pupus sebagai pengganti gen yang ada dalam spesis terdekatnya.

Projek Harvard Woolly Mammoth Revival sedang berusaha untuk mengenal pasti gen penting yang diperlukan untuk menyesuaikan diri dengan iklim tundra sejuk.

Setelah dikenal pasti, gen ini dapat dimasukkan ke dalam genom gajah Asia.

Harapan mereka adalah untuk menghasilkan sel hibrid yang sebahagian besarnya mempunyai DNA gajah, bersama-sama dengan gen gajah gergasi (mammoth).

Oleh itu, apa yang terhasil bukanlah 100% serupa dengan gajah gergasi tetapi gajah hibrid yang telah diubahsuai secara genetik untuk menyerupai gajah gergasi.

Jika manusia cuba untuk menghasilkan Jurassic Park, menghidupkan semula haiwan yang pupus adalah idea yang dahsyat.

Namun kita tidak perlu risau kerana DNA dinosaur telah hancur dalam tempoh 65 juta tahun sejak kepupusan haiwan ini.

DNA hanya dapat bertahan selama beberapa juta tahun dan dalam keadaan yang jarang berlaku,.

Jadi secara teknikalnya, pada zaman ini, proses menghidupkan semula haiwan yang telah pupus boleh dilakukan, namun persoalannya adalah perlukah kita berbuat demikian?

Pada tahun 2016, ahli ekologi dari University of California Santa Barbara menerbitkan garis panduan untuk menentukan spesies mana yang harus dihidupkan semula untuk memberi kesan terbaik kepada ekosistem Bumi.

Spesies yang dipilih adalah spesies yang telah pupus baru-baru ini, unik dari segi ekologi dan dapat dihidupkan kembali dalam jumlah yang banyak.

Spesies yang memenuhi ketiga-tiga kriteria tersebut adalah kelawar pipistrelle (Pipistrellus murrayi), kura-kura raksasa (Cylindraspis indica) dan tikus Leporillus apicalis.

Walau bagaimanapun, tidak ada program nyah-pupus yang dilakukan untuk haiwan-haiwan ini.

Menurut ahli ekologi Ben Novak, jika haiwan yang mahu dihasilkan semula akan diletakkan di zoo untuk tontonan orang ramai, maka ia tidak seharusnya dihidupkan semula ke dunia.

Oleh kerana setiap haiwan memainkan peranan penting dalam ekosistemnya, maka kepupusan haiwan sudah tentunya merugikan kita.

Sebagai contoh gajah gergasi berbulu adalah adalah "tukang kebun" yang sangat baik. Haiwan ini memakan anak pokok dan menyebarkan benih-benih melalui tahinya yang tinggi nutrien ke seluruh padang rumput Artik pada ketika itu.

Kepupusan haiwan ini diikuti oleh kerugian dalam biodiversiti dan mengubah padang rumput menjadi kawasan tundra berlumut.

Walaupun begitu, proses nyah-pupus dilihatkan sebagai peluang keemasan kepada kita untuk memperbetulkan kesalahan masa lalu kita.

Aktiviti manusia adalah antara penyebab utama kepupusan haiwan melalui pemburuan, pencemaran dan penghapusan habitat.

Sebagai contoh, burung passenger pigeon banyak dijumpai di Amerika Utara, tetapi sekitar tahun 1900, haiwan liar ini terakhir ditembak oleh seorang budak lelaki dengan pistol mainan.

Harimau Tasmania atau thylacine adalah marsupial karnivor yang berasal dari Tasmania, New Guinea dan Australia, namun pupus pada tahun 1936 akibat kehilangan habitat, kekurangan mangsa dan pemburuan.

Pyrenean ibex (bucardo) adalah kambing gunung Eropah yang menikmati kedamaian selama ribuan tahun sebelum pemburu tiba dan mengubah nasib haiwan ini, spesis yang terakhir meninggal pada tahun 1999. yang terakhir meninggal pada tahun 1999.

Namun, terdapat bantahan terhadap tindakan nyah-pupus yang mana dilihatkan sebagai cuba menjadi Tuhan.

Mereka yang menentang mendakwa bahawa oleh kerana haiwan yang dihidupkan semula ini tidak akan mampu menjadi 100% seperti yang pupus, maka nyah-pupus ini tidak akan membalikkan kerosakan ekologi yang disebabkan oleh manusia.

Namun, yang lain khuatir bahawa ketika kita berjaya menghidupkan semula satu spesies, planet ini akan kehilangan seribu yang lain.

Menurut Phil Seddon, individu yang membantu merumuskan garis panduan IUCN, percaya bahawa kita harus terlebih dahulu melindungi haiwan yang masih hidup.

Walaupun begitu, Dr Axel Moehrenschlager, yang bekerjasama dengan Phil Seddon dalam menghasilkan garis panduan IUCN, percaya bahawa oleh kerana kita mempunyai kepakaran, ia harus digunakan terutamanya terhadap haiwan yang terancam secara kritikal.


5 Jenis Penumpang Yang Dibenci Oleh Pemandu Perkhidmatan E-Hailing

Di Malaysia, kita mempunyai beberapa syarikat yang menawarkan perkhidmatan e-hailing atau pandu-seru. Antara yang popular adalah GRAB, MyCar dan banyak lagi. Tidak dinafikan kewujudan perkhidmatan seperti ini sudah sepertinya mengancam kedudukan pemandu teksi dalam perkhidmatan seumpama ini.

Bagi memastikan kualiti perkhidmatan yang ditawarkan, pihak syarikat e-hailing sudah beberapa kali membuat perubahan kepada polisi perkhidmatan mereka. Contohnya, jika dahulu para pemandu GRAB boleh memilih untuk menolak tempahan yang dirasakan tidak berbaloi, kini semua tempahan adalah "auto approve" dimana pemandu wajib mengambilnya.

Pihak GRAB turut mementingkan rating para pemandunya. Sekiranya ada penumpang yang memberikan rating rendah pada seseorang pemandu tersebut, pihak GRAB mempunyai kuasa veto untuk mengambil tindakan yang sesuai contohnya seperti menggantung perkhidmatan pemandu tersebut dalam tempoh tertentu atau lebih kejam lagi, membatalkan terus lesen pemandu tersebut bersama pihak GRAB.

Walaupun penggunaan rating ini secara keseluruhannya bagus untuk reputasi GRAB atau syarikat e-hailing lain, namun bagi pemandu mereka mendakwa adakalanya rating rendah yang yang diberikan oleh pengguna adalah adalah disebabkan oleh alasan-alasan yang cuba direka oleh pengguna itu sendiri.

Berikut merupakan 5 jenis penumpang yang paling dibenci oleh pemandu e-hailing. Kami harap anda bukanlah salah satu daripadanya.

Sekiranya anda pernah menggunakan perkhidmatan e-hailing, anda sudah tahu bahawa kenderaan yang akan datang menjemput dan menghantar anda ke sesuatu destinasi adalah dipilih secara rawak. Malangnya, ada pengguna yang sesuka hati memberikan rating rendah sekiranya kereta yang dinaiki adalah kereta jenama tempatan dan bukanlah kereta import.

Ya, penumpang sebegini sememangnya wujud! Sebenarnya, sekiranya anda benar-benar mahukan kereta yang lebih selesa, misalnya untuk GRAB anda boleh memilih pilihan GrabCar Plus yang menawarkan kereta yang lebih ekslusif. Tapi, sudah tentulah harganya lebih premium.

Sekiranya anda hendak makan atau minum dalam kenderaan anda sendiri, terpulanglah kepada anda kerana hanya anda sahaja yang menggunakan kenderaan tersebut. Namun, sekiranya anda menggunakan perkhidmatan pandu seru, tidak kira sebagaimana sibuk pun anda elakkanlah makan di dalam kenderaan.

Makanan dan minuman yang dinikmati mungkin tumpah atau berbau, menyebabkan pemandu terpaksa menghabiskan masa untuk mengemasknya kemudian. Sudah tentulah mereka tidak mempunyai masa untuk melakukannya kerana terpaksa berkejaran untuk mengambil penumpang berikutnya setelah menghantar anda ke destinasi.

Sekiranya anda merancang untuk menggunakan perkihdmatan pandu seru bersama rakan-rakan, sila buat tempahan menggunakan satu telefon pintar sahaja. Malangnya, ada segelintir penumpang yang gemar membuat banyak tempahan pada masa yang sama.

Mereka ini biasanya akan membuat tempahan pada masa yang sama dan akan hanya menaiki kenderaan yang paling awal sampai sahaja! Bagaimana pula dengan pemandu lain yang tiba lebih lewat? Hentikanlah perbuatan seperti ini yang sudah semestinya menganiaya pemandu dan menyebabkan kerugian masa dan minyak pada mereka.

Seorang pemandu e-hailing bukan sahaja tertakluk pada undang-undang jalan raya, tapi perlu menghormati undang-undang sesuatu kediaman. Misalnya,  terdapat sesetengah kolej kediaman pelajar atau apartmen yang mengehadkan perkhidmatan e-hailing sehingga ke pintu pagar pengawal keselamatan sahaja.

Maka, pemandu hanya boleh menurunkan dan mengambil penumpang di situ sahaja. Malangnya, ada segelintir penumpang yang besar kepala berkeras meminta pemandu menghantar atau mengambil mereka di kawasan yang tidak dibenarkan masuk. Apakah yang akan jadi sekiranya permintaan penumpang yang cerewet ini tidak dipatuhi? Kebiasaannya rating yang rendah akan dberikan kepada pemandu.

Juga berkaitan dengan pengguna cerewet, ada juga penumpang yang didapati membuat laporan palsu ke atas pemandu e-hailing atas apa juga alasan yang direka, misalnya tidak berpuas hati dengan permintaan mereka menukar lagu di radio dan seumpamanya.

Permintaan-permintaan cerewet sebegini sememangnya kerap dibuat oleh pengguna yang merasakan diri mereka umpama bos dan pemandu e-hailing umpama pemandu peribadinya. Maka, apabila pemandu enggan menuruti arahannya, laporan palsu dibuat kepada pihak syarikat penyedia perkhidmatan e-hailing untuk "membalas dendam" kepada pemandu tersebut.

Kebiasaannya, apa yang terjadi adalah pihak syarikat e-hailing akan mengambil tindakan terus kepada pemandu tanpa diberi peluang kepada pemandu untuk mempertahankan diri mereka. Malah, ada juga pengguna yang membuat laporan palsu untuk untuk mendapatkan kupon percuma yang diberikan oleh pihak syarikat pandu seru ini sebagai tanda permohonan maaf.


Kisah 5 Remaja Dipenjara Dan Dibebaskan Sebagai Jutawan - CP Five

Pada 19 April 1989, sekitar 30 orang remaja melepak di Central Park (CP), New York di mana sebilangan daripada mereka mencetuskan masalah termasuklah memukul orang dan mengganggu gelandangan.

Pada malam yang sama, seorang wanita berkulit putih berusia 28 tahun, Trisha Meili, sedang berjoging di taman tersebut.

Malang tidak berbau, Trisha diserang, dirogol dan dipukul dengan begitu teruk, lalu dibiarkan dalam keadaan berlumuran darah.

Empat jam kemudian, dia ditemui di Central Park, yang membawa kepada pemburuan secara besar-besaran oleh pihak polis.

Akibat kecederaan serius termasuklah patah tulang tengkorak dan kehilangan darah yang banyak, Trish koma selama 12 hari.

(5 suspek Central Park Five, Antron McCray, Kevin Richardson, Korey Wise, Yusef Salaam dan Raymond Santana)

Siasatan yang dilakukan membawa kepada penahanan 4 remaja berkulit hitam dan seorang remaja Hispanik berusia di antara 14 dan 16 tahun.

Namun, apa yang membingungkan adalah lima remaja berkenaan tidak bersalah dan langsung tiada kaitan dengan kejadian tersebut.

Dikenali sebagai "Central Park Five", mereka adalah Kevin Richardson, 14, Raymond Santana, 14, Antron McCray, 15, Yusef Salaam, 15 dan Korey Wise, 16.

Kevin dan Raymond adalah yang pertama ditangkap berdasarkan laporan tingkah laku menakutkan dan samun, manakala Antron, Yusef dan Korey ditahan sehari kemudian.

Lebih mengejutkan adalah tiga daripada mereka tidak langsung tidak kenal antara satu sama lain, kecuali Yusef dan Korey yang merupakan sahabat baik.

Korey tidak dianggap sebagai suspek dalam kes ini namun hadir ke balai polis hanya untuk memberikan sokongan kepada Yusef.

Namun, dia terjerat dalam perangkap polis apabila dituduh terlibat sama dalam insiden pada malam tersebut.

Kelima-lima mereka disoal siasat selama sekurang-kurangnya tujuh jam tanpa kehadiran peguam atau ibu bapa mereka, sebelum empat orang daripadanya membuat pengakuan rakaman video kepada detektif.

Mereka kemudiannya menarik balik kenyataan awal yang diberikan dan mendakwa mereka telah dipaksa oleh pihak polis untuk memberikan pengakuan palsu.

Remaja-remaja ini mendakwa mereka telah digertak, dipukul dan dimanipulasikan untuk menceritakan apa yang mahu didengari oleh detektif.

Detektif yang terlibat menggunakan gertakan dengan mengatakan si A menuduh si B melakukan serangan seksual, lalu menuduh si B melakukan jenayah itu yang disaksikan oleh si C, dan seterusnya.

Akibatnya, kesemua mereka mengaku terlibat hanya kerana dijanjikan akan dibenarkan pulang selepas membuat pengakuan.

Disebabkan rasa takut dan letih, lima remaja naif yang hanya mahu pulang ke rumah ini menurut sahaja kata-kata pihak berkuasa.

Kesemua mereka mengaku menyentuh atau menahan Trisha, manakala seorang atau lebih mengaku melakukan serangan seksual terhadap wanita itu.

Perbicaraan dijalankan secara berasingan di mana Yusef, Antron dan Raymond dibicarakan bersama-sama manakala Korey dan Kevin dalam perbicaraan yang lain.

Disebabkan oleh bukti DNA dari air mani yang ditemui di tempat kejadian tidak sepadan dengan lima suspek berkenaan, pihak pendakwa hanya bergantung kepada soal siasat awal.

Pihak pendakwa masih mahu mendakwa remaja-remaja ini walaupun tanpa bukti DNA dan fizikal, dengan berkata bahawa "walaupun tidak berjaya mendakwa semua yang terlibat tidak bermakna kita tidak boleh mendakwa sesetengah daripada mereka".

Dalam satu temuramah pada tahun 2016, Yusef Salaam berkata, "Saya dengar mereka belasah Korey Wise di bilik sebelah. Mereka kemudian datang dan memandang saya sambil berkata bahawa "Lepas ini giliran kau".

Ketakutan itu membuatkan Yusef berasakan bahawa dia tidak akan selamat.

Berasakan bahawa mereka akan tewas, para peguam bela perbicaraan Yusef, Antron dan Raymond cuba untuk mendapatkan hukuman seringan yang mungkin dengan meminta anak guam mereka untuk mengaku bersalah.

Yusef Salaam dalam dokumentari The Central Park Five berkata dia masih ingat memberitahu peguam pada ketika itu: "Jika saya lakukan sesuatu saya akan mengaku dan bekerjasama serta mahukan hukuman seringan yang mungkin atas apa yang saya lakukan. Tetapi jika saya tidak lakukannya, anda boleh penjarakan saya sepanjang hayat,".

Walau bagaimanapun selepas dua perbicaraan, kelima-lima mereka yang juga disebut sebagai "Wolf Pack" didapati bersalah atas pelbagai kesalahan termasuk menyerang, merompak, merogol dan cubaan membunuh.

Oleh kerana Kevin, Raymond, Antron dan Yusef adalah bawah umur, mereka dijatuhkan hukuman tahanan juvana lima hingga 10 tahun iaitu hukuman maksimum yang diperuntukkan oleh undang-undang AS.

Kevin menjalani hukuman selama 7 tahun dari tahun 1990 hingga 1997, Raymond dan Yusef selama 6 tahun dan 8 bulan dari 1990 hingga 1996, dan Antron selama 6 tahun dari 1990 hingga 1996.

Namun Korey yang berusia 16 tahun ketika kejadian berlaku dibicarakan sebagai dewasa yang membawa kepada hukuman penjara lima hingga 15 tahun. Dia menjalani hukuman tersebut selama 13 tahun dan 8 bulan di beberapa penjara berlainan sehingga tahun 2002.

New York pada tahun 1980an dan 90an adalah jauh lebih berbahaya daripada hari ini di mana hubungan di antara kaum sangat tegang terutama ketika berhubungan dengan polis.

Dalam pada itu, Donald Trump yang merupakan mogul hartanah New York seolah-olah yakin bahawa lima remaja tersebut sememangnya bersalah.

Dia dilaporkan membelanjakan $85,000 (RM758,783 hari ini) ke atas empat halaman penuh iklan di akhbar New York bertajuk "Kembalikan Hukuman Bunuh, Kembalikan Polis Kita".

Trump juga menulis bahawa dia membenci pembunuh dan akan terus berperasaan sedemikian. "Saya bukan mahu psikoanalisis atau memahami mereka, saya mahu menghukum mereka,".

Dalam satu temubual dengan CNN pada ketika itu, Trump berkata "Mungkin kita perlukan kebencian jika mahu selesaikan sesuatu,".

Ini seolah-olah menambahkan lagi suasana kadar jenayah yang tinggi dan hubungan kaum yang buruk di New York ketika itu.

Matias Reyes mendapat nama julukan "East Side Slasher" kerana jenayah rogol dan menyerang, sehinggalah dia ditangkap pada 5 Ogos 1989.

Pada petang berkenaan, Matias memecah masuk ke dalam apartment seorang wanita berusia 24 tahun sebelum merogol dan menggeledah rumahnya.

Namun, wanita berkenaan berjaya melarikan diri ke lobi apartment tersebut lalu menjelaskan tentang insiden yang berlaku kepada beberapa orang lelaki yang juga merupakan penyewa di situ.

Ketika Matias mengikuti wanita itu menuruni tangga, lelaki-lelaki tersebut menahannya dan menunggu sehingga polis tiba.

Setelah disiasat, pihak polis berjaya menghubungkan Matias dengan satu siri jenayah yang lain di kawasan tersebut. Matias kemudiannya mengaku melakukan satu pembunuhan, lima jenayah rogol dan dua cubaan merogol.

Selepas dibicarakan, Matias mengaku bersalah dan dijatuhkan hukuman penjara 33 tahun hingga sepanjang hayat.

(Matias Reyes mengaku merogol Trish Meili di Central Park pada tahun 1989)

Dalam semua soal siasat awal sebelum didapati bersalah, Matias tidak pernah menyebut kaitannya dengan kes di Central Park.

Ketika menjalani hukuman penjara, Matias pernah terserempak dengan salah seorang daripada Central Park Five iaitu Korey Wise. Malah, ia berlaku sebanyak dua kali.

Pada pertemuan kedua pada tahun 2002, setahun selepas pertemuan pertama, Matias memberitahu polis bahawa dia adalah individu yang menyerang dan melakukan jenayah seksual terhadap Trish di Central Park pada April 1989.

Matias yang berusia 17 tahun pada ketika itu mengaku bertindak bersendirian.

Malah, Matias memberitahu pihak polis butiran tentang serangan itu yang tidak diketahui umum dan DNA nya sepadan dengan yang ditemui di tempat kejadian.

Matias kemudian memberitahu bahawa dia tahu amat sukar untuk orang memahami mengapa seseorang itu mahu mengaku bertanggungjawab melakukan jenayah selepas 12 tahun.

"Pada mulanya saya takut, namun akhirnya saya rasa ia sesuatu yang patut dilakukan," kata Matias Reyes.

Akhirnya, kelima-lima remaja malang itu dibebaskan dari semua pertuduhan setelah menjalani hukuman penuh.

Dan disebabkan oleh had undang-undang, Matias tidak pernah didakwa atas jenayah yang dituduh ke atas Central Park Five dan kekal di penjara bagi hukuman seumur hidup walaupun bakal dibicarakan untuk pembebasan bersyarat dijadualkan pada 2022.

Selepas dibebaskan, kelima-lima mangsa ketidakadilan undang-undang ini mengemukakan saman sivil terhadap New York City dan menerima pampasan $41 juta atau RM250 juta hari ini.

(Central Park Five kini, dari kiri Kevin Richardson, Antron McCray, Raymond Santana, Korey Wise dan Yusef Salaam)

Korey menerima bahagian tertinggi iaitu $12 juta (RM73 juta hari ini) kerana hanya dia yang dijatuhkan hukuman sebagai pesalah dewasa dan menerima hukuman paling lama di penjara.

Bercakap dalam sebuah dokumentari pada tahun 2012 tentang kes ini, Korey berkata "Saya boleh memaafkan tetapi tidak untuk melupakan. Saya tak akan lupa apa yang saya hilang. Wang tidak boleh kembalikan masa, wang tidak boleh kembalikan hidup saya yang hilang,".

Kes ini di dokumentarikan pada tahun 2012 bertajuk The Central Park Five dan mini siri Netflix "When They See Us".


Vaksin COVID-19 Ada Mikrocip? Ini Penjelasan Sebenar Teori Konspirasi Ini

Ketika artikel ini ditulis, sudah banyak syarikat yang berlumba-lumba menghasilkan vaksin COVID-19. Malah, sudah ada beberapa syarikat yang mempunyai calon vaksin yang menunjukkan kesan yang memberangsangkan.

Malah, Khairi Jamaluddin selaku Menteri Sains, Teknologi dan Inovasi memaklumkan bahawa kerajaan sudah menandatangi perjanjian dengan beberapa pengeluar vaksin bagi membolehkan kerajaan Malaysia mendapat akses awal ke atas vaksin yang akan dipasarkan kelak.

Bagi kebanyakan daripada kita, ini tentulah perkara yang menggembirakan. Dengan vaksin, diharapkan kita boleh hidup bebas seperti sedia kala seperti sebelum kewujudan pandemik COVID-19 ini. Namun, berlainan pula dengan kumpulan penentang anti-vaksin.

Selama berbulan-bulan, ahli teori konspirasi dan anti-vaksin telah menyebarkan maklumat yang salah mengenai vaksin COVID-19. Salah satu tuntutan palsu yang paling meluas mendakwa pengasas dan dermawan Microsoft Bill Gates merancang untuk menggunakan vaksin tersebut untuk menanam orang awam dengan mikrocip penjejak lokasi dalam vaksin tersebut.

Dakwaan ini sebenarnya tidak berasas. Malah, Bill Gates sendiri pernah membahas teori konspirasi ini pada bulan Jun yang lalu, memberitahu wartawan bahawa dakwaan itu sangat pelik sehingga dianggapnya sangat lucu. Malah, pengguna Twitter juga telah menjadikan mitos ini sebagai meme.

Namun menurut Bill Gates, usaha menafikan perkara ini juga bukanlah mudah memandangkan semakin ramai yang percaya dan menyebarkan propaganda ini sehingga ia kedengaran seperti benar. Dan mitos-mitos sebeginilah yang merungsingkan ahli perubatan sebenar.

Menurut Dr. Anthony Fauci, seorang pakar rawatan penyakit berjangkit di Amerika Syarikat, bagi membolehkan rakyat Amerika Syarikat kembali hidup normal, 75 hingga 85 peratus daripada rakyatnya perlu di vaksin untuk mewujudkan herd immunity. Ketika ini, lebih 18 juta kes dilaporkan di Amerika Syarikat sahaja dan lebih 300 ribu sudah terkorban.

Teori konspirasi mengenai vaksin ini menimbulkan ancaman terhadap kepercayaan masyarakat terhadap pengambilannya yang sangat penting. Tuntutan bahawa vaksin mengandungi mikrocip yang dapat mengesan lokasi orang atau mengenal pasti siapa yang telah divaksin adalah palsu dan berdasarkan maklumat yang salah.

Semuanya dipercayai bermula daripada sebuah potongan video yang telah disunting dan diambil luar daripada konteks sebenar yang memaparkan sebuah wawancara di kaca televisyen. Daripada situ, video yang disunting itu viral di media sosial sehingga wujudnya konspirasi teori mengenai kewujudan mikrocip dalam vaksin itu.

Video yang telah disunting itu boleh dilihat disini. Video tersebut yang sudah mendapat puluhan ribu SHARE dipercayai antara yang terawal mencetuskan konspirasi ini. Video itu memaparkan sebahagian daripada wawancara siaran CBN bersama Jay Walker, Ketua Eksekutif pembuat jarum suntikan Apiject, di mana beliau bercakap mengenai label yang mempunyai barkod untuk vaksin.

Dalam video wawancara asal, jelas bahawa label dengan barkod ini merupakan satu pilihan dan cip RFID yang dimaksudkan akan dilekatkan di bahagian luar picagari, tidak disuntikkan bersama dengan isinya.

Cip ini dirancang berfungsi sebagai sekuriti tambahan bagi membezakan vaksin sebenar dari dos palsu dan mengetahui sama ada ia sudah tamat tarikh luput. Penggunaan label khas ini juga membolehkan doktor mengetahui bilakah suntikan vaksin tersebut dibuat.

Steve Hofman, seoorang jurucakap daripada syarikat Apiject walau bagaimanapun mengatakan buat masa ini tiada mana-mana pengeluar vaksin meminta mereka menghasilkan label khas tersebut dengan mereka setakat ini.

Video yang dikongsi di Facebook itu juga mengandungi klip Bill Gates yang telah disunting dengan jelas yang kelihatan seperti beliau mengatakan "innovations like vaccines, we need a measuring system that tracks the vaccine".

Setelah dikaji oleh pihak Reuters, rupanya video asal adalah ucapan Bill Gates pada tahun 2013 dalam sebuah forum berkaitan kewangan dimana beliau menyebut bahawa vaksin sebagai sebuah inovasi dan kemudian meminta sebuah sistem kewangan dibangunkan, bukannya berkaitan dengan pengedaran vaksin.

Mahukan penjeleasan yang lebih mendalam? Kami sarankan anda baca sendiri artikel "Fact check: RFID microchips will not be injected with the COVID-19 vaccine, altered video features Bill and Melinda Gates and Jack Ma" di laman Reuters.

Nampaknya kita tidak lagi perlu berteka-teki mengenai kandungan vaksin COVID-19 yang dibangunkan. Salah satu syarikat pembangun vaksin, Pfizer sebenarnya telahpun mengeluarkan kepada umum senarai bahan yang digunakan untuk membangunkan vaksin mereka - mikrocip bukanlah salah satu daripadanya.

Bahan aktif dalam vaksin ini adalah sedikit bahan genetik virus yang disebut messenger RNA atau mRNA. mRNA bertindak sebagai "beg peninju genetik bagi tubuh untuk belajar bagaimana melawan protein yang membantu COVID-19 menyerang sel kita".

Sekiranya anda berminat untuk mengetahui isi kandungan vaksin yang dibangunkan oleh syarikat Pfizer dan Moderna, anda boleh mengklik pautan dari laman FDA di bawah:

Untuk makluman, FDA merupakan akronim bagi Food and Drug Administration di Amerika Syarikat. FDA merupakan sebuah organisasi kerajaan yang bertanggungjawab untuk melindungi kesihatan awam dengan memastikan keselamatan, keberkesanan dan keselamatan ubat-ubatan manusia dan veterinar, produk biologi dan alat perubatan; dan memastikan keselamatan bekalan makanan, kosmetik dan produk yang memancarkan radiasi.